text:
Umuntu agitangira gusoma iyi nkuru ashobora kuvuga ati tuzi icyo Bibiliya ivuga Imana ntiyivuguruza iyo yatanze isezerano ishirwa irisohoje. Uku ni ukuri kudahinduka kandi uwabihakana yaba yise Imana inyabinyoma kuko ntihinduka uko yahoze kera n’uyu munsi niko iri kandi ni nako izahoira ibihe byose.
Abantu tureba uruhande rumwe icyo Imana yavuze ko izagukorera gishobora guherekezwa nicyo wowe uhawe isezerano usabwa kuzakora cyangwa aho Imana ishaka ko uzaba uri (mu gakiza),ese mu gihe utujuje ibyo wasabwe Imana nayo ntisohoze icyo yakuvuzeho yakwitwa inyabinyoma?
Ikindi dukwiye kwibukiranya ni uko ubundi urebye iba ishaka ko tuyitegerereza aho twavuganiye. Aha rero umuntu yakwibaza ngo iyo mugiranye amasezerano wowe uba usabwa iki?
1 Samweli 2:30 ni cyo gitumye Uwiteka Imana ya Israheli ivuga iti ni ukuri nari naravuze yuko ab’inzu yawe n’ab’inzu ya so bazajya bagendera imbere yanjye iteka ryose, ariko none Uwiteka aravuze ngo: ntibikabeho kuko abanyubaha ari bo nzubaha,ariko abansuzugura bazasuzugurwa.’’
Ibi biratwereka ko Imana itihanganira umuntu utayubahisha uretse n’umuntu idasohoreje ibyo yamubwiye n’uwamaze kubigeramo byamubera iby’akanya gato mu gihe atamenye uko abihagararamo ngo akomeze kubaha Imana yabimuhaye aho kudamarara akisanga yaraburiye Imana umwanya.
Ibi rero twibukiranye ko imirongo yo uri Bibiliya yuzuzanya, Imana ntibeshya isohoza icyo yavuze ariko iyo na nyir’isezerano akoze icyo Imana yamubwiye,iyo umuntu atabyubahirije Imana ishobora kutubahiriza isezerano.
Isomo rikomeye umuntu akwiye kwigira muri ibi ni uko burya iyo Imana irimo kukubwira icyo izagukorera satani ashobora kuba yumva nawe akagucungira ku ijambo ‘’ariko’’ Imana yaguhaye nk’icyitonderwa kugirango Imana nigusha ikubure nibitaba akumvishe Imana ibeshya uyiveho kuko icye ni ukwiba. Aha dusabwa kuba maso tugasengesha Umwuka iteka kugira ngo Imana itazadushak ikatubura. Amen


c: text/html

text:
Kuri uyu wa 11 Ukwakira, Komisiyo y’Abadepite ishinzwe kugenzura imikoreshereze y’imari n’umutungo wa Leta, PAC, yakiriye Akarere ka Nyamagabe ngo gasobanure amakosa arimo ay’imicungire y’imari no kutubahiriza amategeko, yagaragajwe muri raporo y’Umugenzuzi Mukuru w’Imari ya Leta mu 2014/2015.
Itsinda ry’Abakozi b’Akarere ka Nyamagabe ryari rirangajwe imbere n’Umuyobozi w’Inama Njyanama, Ndahindurwa Fiacre wari kumwe na Philbert Mugisha, Umuyobozi w’Akarere ndetse na Nshimiyimana Jean Pierre, uyu akaba Umunyamabanga Nshingwabikorwa.
Akarere ka Nyamagabe, inama kagiriwe n’Umugenzuzi Mukuru w’Imari ya leta mu mwaka wa 2014/2015 kazishyize mu bikorwa ku kigero cya 28.6% gusa, ibi bikaba ari byo Komisiyo y’Abadepite ishinzwe gukurikirana imikoreshereze y’imari n’umutungo wa leta yabanje gusabira ibisobanuro abayobozi b’ako karere.
Philbert Mugisha, Umuyobozi w’Akarere yahise abwira Abadepite ko mu myaka yabanje bari bazishyize mu bikorwa ku kigero cyo hejuru, aho mu 2013/2014 zari zubahirijwe ku kigero cya 72%, ndetse ngo uhereye mu 2011, inama bagiriwe zavuye kuri 39 zikaba zari zigeze kuri 7, ibyo bikaba byagaragajwe nk’aho izari zisigaye zari zikomeye.
Icyakora zimwe mu mbogamizi uwo muyobozi yagaragaje kuri zimwe muri izo nama, ni nko kuba hari telefoni BRD yahaye abaturage ku nguzanyo, zikaba zaragombaga kwishyuzwa 100%.
Mugisha yagize ati “Aho rero ntabwo byatworoheye kubera ko twakoze isesengura tugasanga abagombaga kwishyura barimo ibyiciro bitandukanye, aho harimo n’abimutse batakiba no mu Karere n’abandi batakiriho.”
Nyuma y’ubusesenguzi bikagaragara ko harimo n’abatari bafite ubushobozi bwo kwishyura, Nyobozi yabigiyeho inama na Njyanama, ngo harebwe umurongo byashyirwamo maze ikibazo kigakemuka bya burundu.
Ikindi kibazo cyatumye bahabwa amanota make, ni icy’ubwisungane mu kwivuza (Mutuelle de Santé), n’ibindi Ubuyobozi bw’Akarere buvuga ko zari inama nke ariko zikomeye.
Ubujiji bw’abakozi cyangwa gusuzugura Ubugenzuzi bukuru bw’Imari ya Leta?
Nyuma yo kugaragaza ibibazo mu micungire y’imari no kumva ibisobanuro by’abayobozi b’Akarere ka Nyamagabe, Umugenzuzi Mukuru w’Imari ya Leta wungirije, Habimana Patrick, yabwiye Abadepite ko aka karere kagora abakozi b’uru rwego mu gutanga amakuru, avuga ko bishobora kuba ari na yo ntandaro y’amakosa bakora.
Habimana yakomeje agaragaza ko bigoranye kugenzura Nyamagabe bitewe n’uko abakozi bayo bananiza abagenzuzi, kugeza aho abagiyeyo batifuza gusubirayo kuko abakwiye kubaha amakuru babananiza mu kazi kabo kugera aho bavayo mu gicuku kandi hari n’ayo batahawe.
Yagize ati “Hari uturere duke turimo na Nyamagabe […] kugenzura biragoranye cyane, uyu munsi turi hano barabibasobanuriye ariko ejo wajyayo ugasanga byahindutse, dutanga inama gusa byo kuzitanga. Ubu nsigaye ngira ikibazo cyo kohereza abakozi i Nyamagabe, ikipe igiyeyo ntabwo yongera gusubirayo, kugira ngo ubone amakuru muri Nyamagabe ni ikibazo.”
Uyu mugenzuzi yavuze ko impapuro z’icungamari inzego zitanga muri Minisiteri y’Imari n’Igenamigambi bisa n’aho ari iz’agateganyo kuko iyo umugenzuzi agiyeyo bamubwira ko zitaraboneka, ibi bamwe mu Badepite bakaba babifashe nk’agasuzuguro, ndetse na Habimana arabishimangira.
Abadepite babajije Umuyobozi Mukuru mu bashinzwe Imari n’Igenaigambi (Chef Budget Officer) basanga ari Umunyamabanga Nshingwabikorwa Nshimiyimana Jean Pierre umaze imyaka umunani muri ako kazi, akaba akorana n’abandi bakozi bafite uburambe, maze batungurwa no kumva ko bima amakuru abo itegeko ribategeka kuyaha.
Umuyobozi wa PAC, Depite Nkusi Juvénal, yahise yibutsa abayobozi ba Nyamagabe ko ingingo ya 7 mu Itegeko rishyiraho Ibiro by’Umugenzuzi Mukuru w’Imari ya leta, ivuga ko ibyo umugenzuzi asabye agomba kubihabwa, kuko iri tegeko rinakuraho ibanga ry’akazi, asoza yibaza “icyo ibyo bisobanuye”.
Depite Theogene Munyangeyo we yagize ati “Abantu bamaze imyaka umunani […], iyo umuntu adatanze amakuru haba harimo ubujiji cyangwa agasuzuguro […] ubu se tuba tubabaza iki? Umuntu muramugora ni we jisho ryacu ku baturage, nimutubwire aho bipfira, wasanga hari abafite ubujiji cyangwa se bakaba bafite impamvu babyimana.”
Aha ni ho Depite Nkusi yahise asaba uwari uhagarariye Ubushinjacyaha kumanuka bakagenzura neza bakareba niba nta cyihishe inyuma mu kwima inyandiko Umugenzuzi Mukuru w’Imari ya Leta.
Mu bindi Akarere ka Nyamagabe kabajijwe, ni ibirebana n’imanza katsinzwe kandi kakishyura akayabo, aho batsinzwe imanza eshatu kishyuyemo miliyoni hafi 15, Abadepite bakagaragaza ko byashobokaga ko kagirana ibiganiro n’abakareze kandi ibibazo bigakemuka hatiyambajwe inkiko.
Muri izo manza, katsinzwe ku rubanza rw’uwabakoreye imiyoboro y’amazi bakamwishyura iyo bashakaga, indi irenga ku yo bateganyaga bakanga kuyishyura, bituma rwiyemezamirimo yiyambaza inkiko maze zitegeka ko yishyurwa miliyoni zisaga 13.
Urundi rubanza ni urw’umuturage ako karere kahaye uburenganzira bwo gusarura ibiti 36 mu ishyamba, yagera ku cya 20 bakamuhagarika, maze na byo bigatezwa cyamunara. Uwo na we yarareze maze inkiko zitegeka ko yishyurwa amafaranga y’u Rwanda 400,000.

robotstxt: allowed

filter: keep


text:
Ikiganiro na Sibomana, umwe mu bana b’i Nyange bakomerekeye mu gitero cy’abacengezi
Ishuri ryisumbuye ry’i Nyange riherereye mu Karere ka Ngororero, mu Ntara y’u Burengerazuba, rifite amateka akomeye mu Rwanda kubera abanyeshuri bahiciwe n’abahamugariye ubwo bangaga kwitandukanya nyuma yo kubihatirwa n’abacengezi bashakaga gutsemba abatutsi.
André Sibomana ni umwe mu bana bigaga mu yisumbuye muri iri shuri mu mwaka, yagiranye ikiganiro na IGIHE asobanura byinshi ku byababayeho ndetse n’imibereho ye kuri ubu.
Sibomana kuri ubu atuye mu Mudugudu wa Cyayove, mu Kagari ka Mwurire, Umurenge wa Mbazi, mu Karere ka Huye, Intara y’Amajyepfo. Ni umwarimu mu yisumbuye ku Rwunge rw’amashuri rwa Mutunda ruherereye muri uyu murenge wa Mbazi.
Ubwo umunyamakuru wa IGIHE yamusuraga mu rugo aho atuye, yasanze atagiye ku kazi kuko wari umunsi w’ikiruhuko. Yari ari gusana inzu yo kororeramo amatungo magufi, abana be bari mu bikorwa by’isuku naho umugore we ari gutegura amasomo kuko na we ari umwarimu kuri uru rwunge rw’amashuri rwa Mutunda.
Mu kiganiro, Sibomana yasonanuye byinshi ku gitero cyabagabweho n’icyatumye banga kwitandukanya nk’uko babisabwaga n’abacengezi.
Yavuze ko bagabweho igitero n’abacengezi mu ijoro ryo ku wa 18 rishyira 19 Werurwe 1997, ubwo bari ku ishuri ryisumbuye ry’i Nyange, ryari riherereye mu yari Komini Kivumu, muri Perefegitura ya Kibuye (kuri ubu ni mu Karere ka Ngororero, Intara y’u Burengerazuba).
Ngo muri icyo gihe hari intambara y’abacengezi, aka karere na ko kakaba kari gasanzwe karangwamo umutekano muke kubera abacengezi bihishaga mu ishyamba rya Gishwati, bagakora ibikorwa bihungabanya umutekano.
Yagize ati “Hagati ya saa moya na saa mbiri twari tuvuye kurya, tugeze mu ishuri gusubiramo amasomo tubanza gusenga, nyuma yaho ni bwo twumvishe amasasu nk’atatu avugiye mu ishuri ryo mu wa gatandatu, kuko njyewe nigaga mu wa gatanu”.
Akomeza avuga ko mu gihe bari bakibaza ibibaye bagiye kubona babona abacengezi binjiye mu ishuri ryabo babasaba kwitandukanya, abatutsi bakajya ukwabo n’abahutu ukwabo.
Ati “Umwe muri bo yaratubwiye ngo abahutu mujye ukwanyu n’abatutsi mujye ukwanyu, twese turabyanga ndetse n’umwana wari wicaye imbere witwa Benimana Helene aravuga ngo ‘nta muhutu cyangwa umututsi uri hano twese turi Abanyarwanda’, nabo baravuga ngo niba mubyanze tugiye kubyikorera”.
Akomeza avuga ko umucengezi umwe yahise akubita Benimana umugeri amutura hasi amurasa isasu mu mutwe arapfa, bituma abanyeshuri bose bari muri iryo shuri birukanka basohoka, abacengezi babajugunyamo igisasu cya gerenade bamwe barapfa abandi barakomereka.
Ati “Twari banyeshuri bagera kuri 40, ubwo twahise turwanira mu muryango dushaka gusohoka batujugunyamo gerenade ari nako bamwe babatera ibyuma, mu ishuri ryacu hapfuye abana batatu abandi 18 barakomereka, naho mu wa gatandatu hishwe bane abandi benshi barakomereka”.
Nyuma y’ubwo bugizi bwa nabi, ingabo z’igihugu zari hafi y’ikigo ngo zaratabaye zisanga abacengezi bamaze kugenda zifasha ubuyobozi bw’ishuri guhumuriza abanyeshuri, kugarura abakwiye imishwaro no gutora imibiri y’abishwe ndetse no kuvuza abakomeretse.
Sibomana we ngo yisanze yakomeretse ukuguru ajyanwa kuvuzwa mu bitaro bya Kabgayi aho yamaze ibyumweru bibiri.
Iyi gerenade kandi yamugizeho ingaruka kuko mu bigaragara agenda asa n’ucumbagira bitewe n’uko ngo ibishashi byayo bitashizemo, kuko kwa muganga bamubwiye ko bitahita bishiramo ahubwo ko azagenda akira buhoro buhoro.
Ubutwari bwo kwanga kwitandukanya bwavuye he?
Sibomana avuga ko n’ubwo hari hashize imyaka hafi ibiri mu Rwanda habaye Jenoside yakorewe Abatutsi kandi hari hakiri bamwe mu Banyarwanda batarareka ingengabitekerezo ya Jenoside, ngo ku ishuri bahuriraga mu bikorwa bibigisha kubana neza ntavangura. Ibi ngo byatumaga babana nk’abavandimwe bakumva ko bafite byinshi byiza bibahuza kuruta ikibatanya icyo ari cyo cyose.
Nubwo ku ishuri ryabo nta huriro (Club) y’Ubumwe n’Ubwiyunge yahabaga, ngo bahuriga mu matsinda bakaganira ku bikorwa bitandukanye harimo n’amateka y’u Rwanda bagamije kwimakaza ubumwe no guhindura amateka mabi yaranze igihugu.
Imibereho ya Sibomana kuri ubu
André Sibomana kuri afite imyaka 41 y’amavuko, ni umugabo ufite umugore n’abana bane, we n’umufasha ni abarimu.
Mu bindi bikorwa yakoze, Sibomana yabaye Perezida w’Urukiko Gacaca rw’Akagari ka Mwurire, aho avuga ko yatanze umusanzu ukomeye mu Bumwe n’Ubwiyunge bw’Abanyarwanda.
Abaturage bamugiriye icyizere bamutoranya mu bagize Njyanama y’Umurenge wa Mbazi, kuri ubu akaba ari Visi Perezida wayo.
Kuri ubu ni umwe mu batoranyijwe kuba “Umurinzi w’Igihango", ibintu avuga ko yishimira, kuko bimwibutsa igikorwa cy’ubutwari we na bagenzi be bakoze ubwo bari ku ishuri.
Mu bikorwa bitandukanye byo gutoza abaturage Ubumwe n’Ubwiyunge ndetse na gahunda ya ‘Ndi umunyarwanda’, Sibomana abigiramo uruhare kenshi. Ibikorwa byose akora ndetse n’icyizere agenda agirirwa ngo bimutera ishema no kwiyumvamo ingufu zo gukomeza gukorera igihugu no kucyubaka.
N’ubwo ubumuga yasigiwe n’abacengezi butarakira neza, avuga ko yiyumvamo icyizere cy’ejo hazaza kuri we, n’umuryango we ndetse n’igihugu.
Bamwe mu baturanyi ba Sibomana baganiriye na IGIHE bavuga ko bamufata nk’umugabo w’inyangamugayo kandi ngo uretse igikorwa cy’ubutwari cyamuranze we na bagenzi be, ngo n’ibikorwa akora kuri ubu hari benshi babifatiraho urugero rwiza.
Kugeza ubu abagera kuri 40 bigaga i Nyange barokotse ubwo bwicanyi, bibumbiye hamwe mu ishyirahamwe bise ‘Komezubutwari’, ribafasha kungurana ibitekerezo no gukomeza kubahuza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ubwenge twebwe abantu dukenera ni ubwo kurinda agakiza, no kurinda ubuhamya bwacu, kandi ubundi bwenge dukeneye ni ubwo kwinjira mu Mana.
Burya kenshi abakristo dukunda gutanga ubuhamya ariko ubuhamya bwa kera, uti kera nakoreraga Imana, kera nagiraga urukundo, naririmbiye Imana, nubahaga Imana, naritangaga yewe erega kera nubatse insengero, kera narasengaga cyane……
Ubu buhamya ni bwiza ariko bufite ikibazo kuko ari ubwa kera, ariko ibyo nta mumaro hakenewe ubuhamya bushya, kuko Yesu naza ntituzamubwira ko kera twamukoreye, twirindaga ahubwo azadusanga aho turi uyu munsi. Kuko ubuhamya bwa kera buhabwa agaciro n’ubuhamya bw’uyu munsi.
Pawulo yari afite ubuhamya bwa kera akiri Sawuli (Urugero: nakebwe ku munsi wa 8, ndi uwo mu bwoko bw’abisilayeri, ndi uwo mu muryango wa benjamini, ndi umuheburayo w’abaheburayo, ndi uwo mu idini rya abafarisayo, kandi kubw’ishyaka nagiraga narenganyaga itorero, kubw’amategeko nari inyangamugayo, ariko ibyo byose Pawulo we yaravuze ngo byari indamu zange mbibona nk’ibibambwe ku bwo kuronka Kristo Yesu. Rero natwe tuve mu buhamya bwa kera turebe ubuhamya bushya ari bwo kuronka Kristo, no kuba dufite Kristo muri twe.
Kandi Imana yacu niyo kwiringirwa irinda ijambo ryayo yakuvuzeho kugeza risohoye, yewe niyo waba uzenguruka mu butayu humura guma muri iryo jambo uryihishemo kuko uzahava ni ukuri. Kalebu yahaye ubuhamya Yosuwa bw’ibyababayeho kera mu myaka 45 yashize ariko asoza avuga ko imbaraga yari afite icyo gihe nanubu arizo afite, iyaba natwe nk’abakristo twajyaga dutanga ubuhamya bwa kera ariko tugasoza duhamya ko imbaraga, umuhati, ubukaka /twari dufite kera ari byo nanubu tugifite.
Abantu kenshi badusuzugura, bakatwita amazina bashaka kubera ko batazi ubuhamya bwacu. Imana yatumye uca muri bya bindi bikomeye, iyo Mana yabanye nawe kera ntaho yagiye, nanubu irahari kugira ngo iguhe ubundi buhamya.
Ibyanditswe: Yosuwa 14:6-11; 1Samweli 17:31-37; Luka 2:52; Abafilipi 3:5-8


text:
HARANIRA KUZAGIRA IHEREZO RYIZA Rev Sebugorore
HARANIRA KUZAGIRA IHEREZO RYIZA
(Gutegeka 32:29)
" Iyo baba abanyabwenge baba bamenye ibi, baba bitaye kw’iherezo ryabo"
Igitabo cyo gutegeka kwa kabiri gikomeza inkuru ivugwa mu gitabo cyo kubara, igihe Abisiraeli bari mu gihugu cy’i Mowabu bitegura kwinjira mu gihugu cy’i Kanani. Mose yarabakoranije abibutsa ibyo Uwiteka yabakoreye byose mu myaka mirongo ine bamaze mu butayu, abigisha kuyoboka Uwiteka wenyine, abasobanurira amategeko cumi y’Imana, yongeraho n’andi mabwiriza bazakurikiza bageze mu gihugu cyi Kanani. Ababwira imigisha bazaheshwa no kumvira Imana n’imivumo bazaheshwa no kutumvira Imana. Mose ahugurira Abisiraeli kumvira Uwiteka, kuko aribyo bizabahesha umugisha n’ubugingo.
Ageze mu gice cya 32:29 ababwira avuga amagambo arimo isengesho agira ati:
" Iyo baba abanyabwenge baba bamenye ibi, baba bitaye iherezo ryabo".
I. ICYATUMA UMUNTU YIZERA KUZAGIRA IHEREZO RYIZA
1) Kwizera Imana no guhora uyitunganiye
Kwizera Imana Imana niryo shingiro ry’ubuzima nyabuzima mu Mana, Abah 11:1; Zab 53:1. Niyo soko y’imigisha tubonera muri Krisito. Nkuko umuririmbyi w’ Indirimbo ya 388 mu gushimisha Imana, abivuga.
2) Kudatwarwa n’ irari ry’ibyisi no kunyurwa n’ubuzima ubayemo.
Yohana abivuga neza agira ati: " Ntimugakunde iby’isi cyangwa ibiri mu isi. Umuntu nakunda iby’isi, gukunda Data wa twese ntikuba kuri muri we, kuko ikiri mu isi cyose ari irari ry’umubiri ari n’irari ry’amaso, cyangwa kwibona kuby’ubugingo bidaturuka kuri Data wa twese, ahubwo bituruka mw’isi. Kandi isi irashirana no kwifuza kwayo, ariko ukora ibyo Imana ishaka azahoraho iteka ryose " 3Yoh 2:15-17.
Muri 1Tim 6:7, intumwa Paulo agira ati: " Kuko ari nta cyo twazanye mw’isi, kandi ntacyo tuzabasha kuyivanamo". Akomeza agira ati: " ubwo dufite ibyokurya n’imyambaro biduhagije tunyurwe nabyo.
3) Gukorera Imana ukiranuka:
Hari uwavuze ngo gukiranuka ni ibintu bibera mu rwihisho, aho abantu batareba, ariko imbuto zako zikagaragarira mu ruhame, imig 12:28; Ibyah 2:10b.
4) Kwirinda ibyaha
1Yoh 3:7-8 " Bana bato, ntihakagire ubayobya. Ukiranuka niwe mukiranutsi nkuko uwo ari umukiranutsi. Ukora ibyaha ni uwa Satani, kuko uhereye mbere na mbere Satani akora ibyaha. Ibyo Umwana w’Imana yerekaniwe ni ukugira ngo amareho imirimo ya Satani".
5) Kugira inshuti nziza ubana nazo
Zab 1:1. Ubushakashatsi bwagaragaje ko mu minsi yanyuma umuntu akenera undi umuntu kuruta ibindi byose. Paulo abwira Timoteyo ati: nuza uzazane Mariko kuko amfitiye umumaro.
II. IBYATUMA UMUNTU AGIRA IHEREZO RIBI
1) Kutizera Imana no kwirengagiza nkana ibyinzira y’Agakiza.
Kutizera Imana nicyo cyaha kibi kivugwa muri Bibliya. "Utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka"
Abah 2:3;11:6; Yoh 16:8; Zab 53:1.
2) Kwimika ibyaha,
Abarom 6:12-14.
Hari uwavuze ngo urupfu rusumba izindi, ni ugupfira mu ibyaha.
Bibliya itubwira abantu benshi mu ntangiriro y’ubuzima bwabo bakomeye, kandi bubaka amateka ariko iherezo ryabo riba ribi cyane.
* Samson: umunaziri w’Imana. Yari umuntu werejwe Imana.Ubuzima bwe bwaranzwe ni ibihe 4 by’ingenzi:
Samsoni atanyaguza intare i Timuna, Abac 14:5
Samsoni yica abantu benshi akoresheje urwasaya rw’indogobe , i Lehi, Abac 15:16
Samsoni ashikuza ibikingi by’amarembo i Gaza, Abac 16:3
Samsoni afata inkingi zombi zo hagati zifashe inzu,apfana n’Abafilisitiya benshi cyane, Abac 16:28-30
Ariko uyu mugabo waranzwe n’ingeso mbi yo gukunda abagore, ni umwe mu bagabo bavugwa muri Bibliya basoje nabi, nubwo ashirwa ku rutonde rwintwari mu buryo bwo kunyuraho ( survole). Iherezo rye rye ryabaye ribi cyane, nkuko bivugwa mu Abacam gice cya 16 umurongo wa 20.
*Umwami Dawidi: umwami Dawidi azwiho amateka akomeye kubera imirimo yakoze irimo kwica igihanda Goliyati, w’i Gati ariko inyuma ye yasize umurage mubi, 2 Samwel 12:10
* Umwami Salomo: Salomo yabaye Umwami waranzwe n’ ubwenge bw’inshi yasabye Imana bituma nta mwami mubamubanjirije wagize icyubahiro nkawe. Bibliya ivuga ko Salomo yarazi gusobanura ibiti byo mu ishyamba kugeza kuri ezobu imera Ku mazu. Yagaragaje ubwenge ubwo yaciraga abagore babiri urubanza, 1Abami 3:16. Salomo yarakomeye ku ngoma agira ubutunzi bwinshi kandi agira icyubahiro , anezeza umutima we. Ariko kw’iherezo yaje kwandika amagambo akomeye mu gitabo cy’umubwiriza 2:3 aho yagize ati: Ubusa gusa byose nta kamaro. Ingoma ye yaje gusenywa ni ingeso mbi yo kwiyandarika mu gushaka abagore benshi bamumaramo imbaraga, umutima we urasenyuka, atangira gusenga Imana z’abanyamahanga. Iminsi ye yanyuma Salomo yayisoje asize inyuma ubwoko bw’isiraeli mu ibibazo bikomeye birimo gutanga umusoro n’umusanzu wo kubakira ibigirwamana Ashiteroti, Kemoshi na Milikomu, insengero, nkuko tubisanga mu 1Abam 11:9- 33
* Bene √Čli b’abatambyi: Eli ni umutambyi wo mu nzu ya Lewi, yatoranijwe ubwo Abisirael bavaga mu Egiputa, bageze mu butayu. Ibyaha byabo bahungu byatumye Uwiteka abanga urunuka, abahana ibihano bikomeye, bivugwa muri 1Samweli 2:27- 36.
Iherezo ryabo ryabaye ribi bakurwa ku gicaniro, bahabwa igihano cyo gupfa bakenyutse, bakazaba n’iibishungero byabahisi n’abagenzi.
* Yuda Isikariyota: Ni umwe mu ntumwa za Yesu wagendanye nawe, kandi yahamagawe nkuko abandi bahamagawe. Yabanye na umwami Yesu imyaka itatu (3), avoma ku isoko y’imigisha. Yabonye imirimo umwami Yesu yakoze, yumvise amagambo ya Yesu y’ubugingo. Yarashinzwe umufuka w’impiya, w’intumwa za Yesu, akiba ibyo babikagamo.
Ntacyo Umwami Yesu atamukoreye. Ariko irari ryo gukunda amafaranga rystumwe atanga Umwami we, amugurisha ibice by’ifeza 30. Iherezo ry’ubuzima bwe ryabaye ribi cyane, nkuko tubisoma mu ijambo ry’Imana muri Yohana 12:4-6 na Matayo 26:3-10
3) Kudategura kuzarangiza neza.
Abahanga bavuga ko abantu benshi barangiza nabi kubera ko batabiteguye.
Isengesho:
Mana ndagusaba ngo umpe kuzagira iherezo ryiza.
Paulo ati:" Kuko njyeweho maze kumera nk’ibisukwa ku gicaniro, igihe cyo kugenda kwanjye gisohoye, narwanye intambara nziza , narangije urugendo, narinze ibyo kwizera, ibisigaye mbikiwe ikamba ryo gukiranuka, iryo umucamanza utabera azampa kurya munsi, nyamara si njye jyenyine, ahubwo ni abakunze kuzaboneka kwe bose,
2Tim 4:6-8. Amen.
Rev SEBUGORORE Henry


text:
Iyi gereza ngo niyuzura izaba irimo ivuriro rizatuma nta mugororwa uzongera kwivuriza hanze ya gereza
Leta y’u Rwanda ibinyujije mu rwego rw’igihugu rushinzwe imfungwa n’abagororwa (RCS) iravuga ko muri gereza nshya iri kubakwa I Mageragere, bateganya gushyiramo ivuriro ry’icyitegererezo rizafasha abayifungiyemo kujya bivurizamo batarinze bajya kwivuriza mu mavuriro yo hanze ya gereza.
Ubusanzwe imfungwa n’abagororwa babaga barwaye indwara zisa n’izikomeye, byabasabaga kujya kwivuriza mu mavuriro yo hanze ya gereza cyane muri CHUK ndetse no ku bitaro bya Kibagabaga.
Mu rwego rwo korohereza aba bagororwa ndetse n’abacungagereza babaherekezaga kwivuza, ngo iyi gereza iri kubakwa I Mageragere izaba irimo ivuriro ry’icyitegererezo rizaba rivura indwara zose kuburyo nta bagororwa bazongera kujya kwivuriza hanze ya gereza.
Ubwo inzego za Leta zifite mu nshingano iyubakwa ry’iyi gereza zayisuraga mu rwego rwo kureba aho imirimo yo kuyubaka igeze, Minisitiri w’umutekano mu gihugu Sheikh Musa Fazil Harerimana yavuze ko iyi ari gahunda nziza Urwego rw’igihugu rushinzwe imfungwa n’abagororwa rwatekereje kuko ngo izarengera byinshi byatangwaga mu gihe abagororwa babaga bagiye kwivuza hanze ya gereza.
Yagize ati “Bizagabanya umubare w’abacunga gereza wajyaga uherekeza abafunga bagiye kwivuza, bizagabanya kandi n’umubare w’imodoka n’amavuta byakoreshwaga muri icyo gikorwa.”
Komiseri mukuru w’urwego rw’igihugu rushizwe imfungwa n’abagororwa mu Rwanda Brg Gen. George Rwigamba, yatangaje ko gereza ya Mageragere niyuzura izaba irimo ivuriro ryakira abagororwa barwaye riri ku rwego rwa Clinic kandi rigezweho, bityo ngo rikazakemura ibibazo binyuranye bajyaga bahura nabyo birimo n’uko abagororwa batorokeraga ku bitaro.
Yagize ati “Byari imbogamizi zikomeye kuko n’igice abagororwa mbere barwariragamo CHUK bari baracyambuwe kuko ubuyobozi bw’ ibitaro bwavugaga ko nta bagororwa benshi baza kwivuza kandi abarwayi bagana ibitaro bo bakaba ari benshi ikaba ari yo mpamvu ubuyobozi bw’ibitaro byafashe icyemezo cyo kuvanga abarwayi basanzwe n ‘abagororwa baje kwivuza.”
Yakomeje agira ati “Kuko byabaga bigoye hari igihe abagororwa bajya kwivuza bagatorokera mu bitaro murumva ko bigoyeko. Ariko noneho biragoye ko yatorokera mu bitaro kandi ibitaro biri muri gereza. Uyu mugororwa uzajya ananirwa n’ibyo bitaro ari nkuko n’ubundi yananirwa na CHUK akoherezwa mu bitaro byo hanze.”
Ni kenshi abagororwa bakundaga gutorokera ku bitaro aho babaga bagiye kwivuza, nko mu mwaka wa 2014, umugororwa wari ufungiye muri gereza nkuru ya Nyarugenge izwi nka 1930 yatorokanye n’umucungagereza wari wamuherekeje kimwe n’abandi bagiye kwivuza ku bitaro bya CHUK.
Gereza ya Mageragere izaba irimo kandi igice kizajya cyakira abagororwa bakurikiranweho ibyaha bikomeye nko guhungabanya umutekano w’igihugu, iterabwoba n’ibindi.
Biteganyijwe ko iyi gereza ya Mageragere izuzura mu mpera z’uyu mwaka aho niyuzura izaba ifite ubushobozi bwo kwakira abagororwa bagera ku 8.000.
Gereza ya Mageragere izimukiramo abagororwa b’igitsina gabo bo muri gereza ya Nyarugenge (1930) ndetse na gereza ya Gasabo. Gereza ya Gasabo yo biteganyijwe ko izafungirwamo abagororwa b’igitsina gore gusa.
U Rwanda rufite amagereza agera 13 n’ikigo cy’abana cya Nyagatare kigorererwamo abana batarageza imyaka y’ubukure.
Abayobozi banyuranye basuye iyi gereza mu rwego rwo kwirebera aho imirimo yo kuyubaka igeze
Jean Paul Nkundineza
MAKURUKI.RW


text:
Ibiranga umukozi urera umwana neza
Akenshi usanga abana bato basigaye barerwa n’abakozi bo mu rugo ugasanga aribo babana umwanya munini kurusha uwo bamarana n’ababyeyi. Niyo mpamvu umubyeyi aba agomba gushishoza akamenya ko umukozi afite amufatira umwana neza.
Hari ibimenyetso bizakwereka ko umukozi wawe afata umwana neza :
Uzabona ko umwana amwishimiye : Igiye utashye ugee mu rugo ujye ugenzura neza urebe ko umwana yishimira umukozi umurera. Yego iyo ugeze mu rugo akenshi umwana aba agukumbuye akaza agusanga wamuha umukozi akaba yarira kandi atari uko amufata nabi, ariko hari ubwo ubona birimo ikibazo akarira cyane, ubona ko amutinye. Iyo umumuhaye kandi ubona umukozi nawe amufata atamushaka, cyangwa ase akamubwira nabi niyo yaba akiri uruhinja.
Umwana avuga ibyiza yakoze iyo ugeze mu rugo : Umukozi ufata abana neza iyo batangiye kumenya kuvuga usanga iyo ugeze mu rugo baza kukubwira ibyiza yabakoreye kurusha ko bakubwira ibibi yakoze.
Azagusaba kugira icyo wakora mu kwita ku mwana : umukozi wita ku mwana usanga aguha amakuru ndetse agaguha n’inzira ibibazo bimwe abona ko byakemurwamo kandi ukabona ko ari mu nyungu z’umwana kurusha uko ari mu nyungu ze. Urugero niba umukozi yita ku mwana uzasanga azi igihe amata ye azashirira abikumenyeshe mbere yuko ashira. Mu gihe undi we abikubwira aruko ashizemo ako kanya.
Aguha amakuru arebana n’umwana : umukozi wita ku mwana uzasanga ashobor akuguhamagara igihe hari icyitagenda neza cyangwa se wanagera mu rugo akakubwir aikibazo umwana yagize mbere yuko ubyibonera. Umwana ashobora kugwa akagira igisebe umukozi akakwihorera aho ugereye mu rugo nabwo akakwihorera, wakor aku mwana wenda umutoneste akaba aribwo ubibona, wamusobanuza akabona kukubwira uko byagenze.
Ubona ko hari ibintu byiza umwana amwigiraho ; Hari abakozi usanga bafite utuntu twiza bigisha abana nk’indirimbo, bakabacira imigani ku bayizi, kubigisha gusenga, n’ibindi bintu nawe ubwawe wakabaye wigisha abana bawe.
Aribwiriza ku isuku y’umwana : umukozi mwiza ntabwo arindira ko umubwira ko agomba kumesa imyenda y’umwana, gutunganya icyumba cye, n’ibindi. Usanga aba yabyibwirije kandi bigahoro kuri gahunda.
Ibi ni bimwe mu bintu bizakwereka ko uumkozi wawe afata umwana neza. Gusa ashobora kutabyuzuza byose uko biri kuko nta muntu mwiza ijana ku ijana ubaho. Ariko na none aramutse adafite na kimwe kandi arera umwana wawe, icyo gihe waba ukeneye kuba wamusimbuza, cyangwa se ukarushaho kuba hafi y’umwana cyane.
Gracieuse Uwadata


text:
“Inota fatizo riri hasi ku bana b’ abakobwa si ikimenyetso cy’ uko badashobye” Munyakazi
Hashize igihe kitari gito Leta y’ u Rwanda itangiye gahunda yo gufatira abana b’ abakobwa ku manota make ugereranyije n’ ayo ifatiraho ku bana b’ abahungu. Umunyamabanga wa Leta muri Minisiteri y’ uburezi ushinzwe amashuri abanza n’ ayisumbye Isaak Munyakazi avuga inota fatizo riri hasi ku bana b’ abakobwa ritavuze ko abakobwa ari abaswa.
Imyaka hafi 10 irashize Leta y’ u Rwanda ishyizeho gahunda yo gufatira abana b’ abakobwa ku manota make ugereranyije n’ abana b’ abahungu. Iyi gahunda yagiye ivugwaho byinshi harimo no kuba idaha abakobwa umwanya wo gukoresha imbaragaza zabo ngo bahatane na bagenzi babo b’ abahungu.
Kuri uyu wa mbere Ugushyingo 2016, ubwo yatangizaga ibizamini bya Leta bisoza amashuri abanza, Munyakazi yavuze ko Leta yashyizeho inota fatizo ryo hasi ku bana b’ abakobwa bitewe n’ uko mu mateka y’ u Rwanda umubare w’ abakobwa bajyaga mu mashuri wari hasi. Ngo ntiyashyizeho iyi gahunda kuko abakobwa bafite ubushobozi buke.
Yagize ati “Gufatira abakobwa ku manota make ntabwo bivuze ubushobozi buke. Ni porogaramu yo kuzamura ibyiciro, mu myaka yashize wasangaga mu bana 100 harimo abakobwa babiri iyi gahunda yaje kugira ngo izamure umubare w’ abana b’ abakobwa mu mashuri”
Umunyamabanga wa Leta muri Mineduc ushinzwe amashuri abanza n’ ayisumbuyeIsaak Munyakazi
Uyu muyobozi akomeza agira ati “Muzarebe iyo amanota y’ ibizami bya Leta asohotse usanga mu bana ba mbere harimo abakobwa. Still unafatiye kuri rya nota fatizo wafatiyeho abahungu wasanga harimo abakobwa ariko kugira ngo wongere umubare wabo uzagabanya inota batizo kuribo”
Umubyeyi Juventine wiga mu rwunge rw’ amashuri rwitiriwe mutagatifu Alain mu mu karere ka Gakenke avuga ko abana b’ abahungu barusha abakobwa ubwenge, agasaba ko iyi gahunda yazagumaho.
Aganira n’ umuryango.rw yagize ati “jye numva iyi gahunda yagumaho kugira ngo na barumuna bacu aya mahirwe azabagereho. Umwana w’ umuhungu iyo yiga ibintu abifata vuba , baturusha ubwenge”
Umubyeyi avuga ko yabonye amahirwe yo gukomeza mu mashuri yisumbuye bitewe n’ iyi gahunda y’ inota fatizo ryo hasi ku mwana w’ umukobwa.
Minisiteri y’ uburezi ntivuga niba iyi gahunda izagera igihe ikavaho cyangwa niba izagumaho.
Ibitekerezo
-
umuntu
6 November 2016 -
ubundi umuntu wintege nke niwe uhabwa services kuburyo bworoshye
njye mbona leta yarabirangije kbsa
yerekana ko abakobwa bafite poor performance hanyuma boroherezwa gutsinda @MINISTER MUNYAKAZI


text:
Uko umuntu yakwirinda indwara yo kubura ibitotsi
Kubura ibitotsi (insomnia) bishobora guterwa n’ibintu bitandukanye birimo ibibazo umuntu aba afite ku giti cye cyangwa indwara ubwayo iterwa n’ibura ry’icyitwa ‘sérotonine’ mu mubiri, ariko kandi hari uburyo bwinshi bwo kuyirinda.
Amakuru atangwa n’ibitangazamakuru binyuranye byo kuri ‘internet’ avuga ko ubushakashatsi bwagaragaje ko umuntu wese urengeje imyaka 75 aba afite ibyago byinshi byo kwandura insomnia, ariko ngo n’abantu bari munsi yayo bashobora kuyirwara.
Ubu bushashatsi bwagaragaje ko (...)
Kubura ibitotsi (insomnia) bishobora guterwa n’ibintu bitandukanye birimo ibibazo umuntu aba afite ku giti cye cyangwa indwara ubwayo iterwa n’ibura ry’icyitwa ‘sérotonine’ mu mubiri, ariko kandi hari uburyo bwinshi bwo kuyirinda.
Amakuru atangwa n’ibitangazamakuru binyuranye byo kuri ‘internet’ avuga ko ubushakashatsi bwagaragaje ko umuntu wese urengeje imyaka 75 aba afite ibyago byinshi byo kwandura insomnia, ariko ngo n’abantu bari munsi yayo bashobora kuyirwara.
Ubu bushashatsi bwagaragaje ko umuntu umwe kuri batatu aba afite iki kibazo cyo kubura ibitotsi.
Kubura ibitotsi biterwa no gutekereza cyane, kutagira ukuba hafi no kugira ibibazo umuntu ntabone uwo abibwira kandi ntabone umufasha kubikemura.
Mu rwego rwo kwirinda iyi ndwara, umuntu aba agomba kuryama buri gihe ku isaha runaka yiyemeje akirinda kuyihindagura. Agomba kandi kwirinda kugira ibiganiro igihe ageze mu buriri, akirinda kureba televiziyo igihe ageze mu gitanda, akirinda kumva radiyo no kwibaza ku byo yakoze cyangwa se ibyo ateganya kuzakora bucyeye.
Umuntu agomba kwirinda kumara amasaha ageze kuri atandatu ya nijoro atararyama.
Usibye ibyo kwirinda no kuzirikana, hari n’uburyo bwo kwirinda ‘insomnia’ binyuze mu mirire. Muri ubu buryo umuntu agirwa inama yo kurya imboga n’imbuto, n’ibindi bibonekamo umunyu ngugu wa ‘Fer’, vitamini B6 na C.
Ibi bifasha kugabanya ibibazo bikomoka ku kubura kwa ‘serotonine’, kuko kubura kwayo ari byo bitera kubura ibitotsi.
Inama zatanzwe iyo zishyizwe mu bikorwa ariko bikanga, umuntu aba agomba kwihutira kujya kwa muganga hakarebwa ubundi buryo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Aho kuba icyamamare iminsi 3 gusa, wategura uko wamamara ibihe byose- Ngabonziza A.
Ngabonziza Augustin watangiye umuziki mu 1978 akaba n’umwe mu bari bagize Orchestre yitwaga ‘Les Citadins’, avuga ko nta muhanzi wakabaye ajya muri studio kuririmba kubera ko ashaka kuba nk’icyamamare nka runaka bikarangira mu minsi itatu gusa.
Ahubwo ngo yakagateguye uburyo azabamo icyamamare ibihe byose agikora umuziki n’igihe azaba atakiwukora ibikorwa bye bigakomeza kumvwa n’urubyiruko rw’icyo gihe.
Kuva yatangira umuziki yakoze indirimbo zisaga 65, muri izo zose ngo izigera kuri 50 nizo ndirimbo ze avuga ko zagiye hanze zikumvwa n’abantu batandukanye n’ubwo nta mashusho zifite.
Mu myaka yose amaze mu muziki avuga ko isomo rimwe yakuyemo nk’umuhanzi wabikoraga by’umwuga, ari uguhimba cyangwa ukaririmba ibintu bizamara imyaka n’imyaka aho kureba ikintu kizarangira mu minsi itatu gusa.
Kuri we asanga abahanzi b’ubu bafite amahirwe menshi yo kubigeraho mu buryo buboroheye kubera ko iterambere rivuka umunsi ku wundi. Ariko akababazwa na bamwe basa n’abatabikozwa.
Yabwiye Umuseke ko we n’abandi bagenzi be bo muri icyo gihe bifuza abahanzi bajya babegera bakabereka ko aho gusubiramo indirimbo y’Umunyamerika kandi itazakundwa nk’uwayikoze, ahubwo umuziki gakondo ko nawo wakundwa kandi ukamamara.
Yagize ati “Yego rwose ntabwo tubujije ko umuhanzi ajya muri studio ngo akore injyana ashaka. Ariko ni byiza ko bakwiye kumenya icyerekezo bashaka kugezaho umuziki w’u Rwanda kandi bakanamenya ko ubwo bushobozi babufite”.
Ngabonziza akomeza ashima bamwe mu bahanzi badashaka kuva mu muco gakondo cyane nubwo benshi bataranamenya itandukaniro riri hagati y’umuziki bita gakondo n’undi w’ahandi.
Mu bahanzi avuga ko akunze kumva indirimbo zabo cyane, ni Knwoless na Jules Sentore. Gusa ngo ajya ahora yifuza kuzagira umwe muri bo uzaza akaba yanamuha amagambo yakoresha mu ndirimbo.
SRC: UMUSEKE


text:
Iyo umuntu ahoza umutima ku biri mu ijuru, ntatakaza ibyiringiro bye. Uba ufite umusingi kandi bigufasha gutekereza mu buryo bwagutse ugasingira icyo Kristo yagufatiye.
Kutishushanya n’isi uko igenda. Ahubwo ugaharanira guhinduka rwose. Guhinduka ni urugendo Imana ikorana n’umukristo ikagenda imwigiza imbere. Umuntu akwiye guhora yihatira kwiga ijambo ry’Imana no guhuza ibitekerezo byacu n’amategeko y’Uwiteka nk’uko dusabwa kuyibwira ku manywa na nijoro.
Kwirinda kandi igihe cyose. “Nuko mukenyere mu mitima yanyu, mwirinde ibisindisha, mwiringire rwose impano y’ubuntu muzazanirwa, ubwo Yesu Kristo azahishurwa.’’ 1Petero 1:13
Imana idukorera byose, yaduhaye Kristo ariko idusaba kwirinda kuko umwanzi satani aba aduhiga cyane mu gihe twiyeguriye Imana.
Tugomba rero kujyana ibitekerezo byacu kure y’ibitari iby’Imana byose kugira ngo Imana ibone uko ikorera mu bitekerezo byacu. Bizatuma turushaho kwegera imbere kuko tubashishwa n’uwadukunze akatwitangira.
Niba ubasha kureka Imana ikagenzura intekerezo zawe, witoze kubahiriza biriya byose uzabaho uko Imana ibishaka. Uzabigire umwitozo uzagirira umugisha ku Mana.


text:
Bagore, mugandukire abagabo banyu nk’uko mugandukira Umwami wacu!
Kuki Imana igusaba kugandukira umugabo wawe? Muri rusange, iyo Imana igusabye kugandukira umugabo wawe ni uko iba izi yuko kuganduka bitari muri kamere yawe. Ni cyo gituma umugore ashakisha uko yaca bugufi iyo umugabo amusabye kugira icyo akora.
Igihe kimwe twitegura kujya mu gitanda, umugabo wanjye yarambwiye ati «Zimya itara nasize ryaka!» Nyamara jyewe nishe amatwi, kuko ntashakaga gukora ibyo ambwiye. Ku bwanjye byari itegeko ngomba kumvira. Numvaga nshaka ko ambwira byibura ati «Mukundwa, ndakwinginze niba bishoboka zimya itara.»
abagabo benshi bakunze gutegeka, biba muri kamere yabo, mu gihe abagore baba babategerejeho amagambo yuje ubugwaneza. Ni cyo gituma abagore bigomeka, kuko baba biteguye guhabwa amategeko nk’ayo mu gisirikare.
Kutagandukira umugabo ni icyaha, kuko Imana mu ijambo ryayo isaba umugore kugandukira umugabo we nk’uko tubisoma mu Befeso 5: 22 ngo “Bagore, mugandukire abagabo banyu nk’uko mugandukira Umwami wacu.”
Abagore batabasha guca bugufi ngo baganduke, ndabasabira ngo Imana ibahe guca bugufi no kumvira nk’uko Imana ibibategeka.
Dominique Dumond


text:
1 Abakorinto 10:31: Namwe iyo murya cyangwa mukanywa cyangwa mukora ikindi kintu cyose, mujye MUKORERA BYOSE GUHIMBAZA IMANA. Abakorinto 10:33: Nk’uko nanjye nezeza bose muri byose, sinishakira ikinyungura ubwanjye, keretse ICYUNGURA BENSHI kugira ngo bakizwe.”
UMVA umwanditsi: Ni byiza ko twitekerezaho, tugatekereza guteza imbere umuryango ariko iri jambo riratubwira ngo NTIBIHAGIJE. Impamvu yo kubaho k’umuntu si ukwireba gusa kuva kuwa mbere kugera ku cyumweru! Imana yashimye ko uba umunyarwanda, umurundi, umushinwa...,
1) KUGIRA NGO IBYO UKORA BYOSE BIHAMYE UKWIZERA IMANA KWAWE;
2) UREBE INYUNGU YA BENSHI, INYUNGU RUSANGE.
Tekereza Imana mu byo ukora, kandi ugabanye kwireba gusaaaaaa! Bizatuma uba uhindura amateka aho utuye, ube umugisha kuri benshi kandi ubere umugisha igihugu cyawe. Ng’uko ukwizera gufite ibikorwa. Amen. Ivan T.


text:
Imana yambohoye ingoyi yo kunywa ibiyobyabwenge ubu mfite amahoro.
Nitwa Rugumiriza Damien mfite imyaka 23, navukiye hano mu mujyi wa Kigali. Yesu yansanze ndushye ndemerewe n’ibyaha mba mu muhanda ntunzwe no gutoragura ibiryo byo muri poubelle. Itabi, urumogi inzoga byari byarandembeje.
Mu mwaka wa 2012 nibwo naje gufatwa njyanwa i Wawa hamwe n’abandi twari dusangiye ubwo buzima. Twagezeyo nsanga hari itorero ry’Imana nkajya njya gusenga bigeze aho ndakizwa. Haje aba Pasiteri bo mw’itorero rya ADEPR barambatiza ubu ndi Umwana w’Imana.
Byageze muri 2013 dusoza amasomo ngororamucyo badusubiza mu buzima busanzwe tuva i Wawa. Abakozi b’ Imana badufashije kubona akazi turi 4 i Kigali ku nyubako ya ADEPR Gisozi. Ubu ndi umwana w’Imana, ndahembwa mbasha kubona ibyokurya nta kibazo, mfite amahoro , Yesu yankijije inyota y’ibiyobyabwenge, nkoresha amaboko yanjye nkabona ibyo kurya.
Ijambo rimfasha riri muri 1 Timoteyo 1:12 -13, haravuga ngo: “Ndashimira Kristo Yesu Umwami wacu wambashishije, yuko yatekereje ko ndi uwo kwizerwa, akangabira umurimo we nubwo nabanje kuba umutukanyi n’urenganya n’umunyarugomo. Ariko narababariwe kuko nabikoze mu bujiji ntarizera.”
Nasoza ngira inama abantu bakibaswe n’ ibiyobyabwenge ko bakwiye kwakira Yesu nk’ Umwami n’ umukiza w’ ubugingo bwabo kuko yababohora mu ngoyi z’ ibyaha nkuko nanjye yambohoye akampa agakiza ubu nkaba mfite amahoro mu mutima kandi no mu buzima busanzwe mfite umugisha.


text:
Ibanga ryo gushyirwa hejuru n’Imana - Ray Hollenbach
Mbese ububi bw’umwana w’umuntu bugira umupaka? Tekereza nk’umuntu w’umupfumu, ubwira abantu ibizaba…! Tekereza iyo arimo gutamba igitambo cy’umuntu, atwika abana be ngo babe igitambo cyoswa. Uwamuha ububasha n’ubutware mu gihugu hose, kugira ngo adakora ibyo gusa ahubwo atoze n’abandi kubikora. Noneho niba ufite umwanya mu bitekerezo byawe, tekereza uyu muntu aramutse ahuye n’urukundo rw’Imana.
Ni iki gikora ku mutima w’Imana? Mu gitabo cy’ibyo ku ngoma dusangamo inkuru z’umuyobozi wari mubi, ariko aza kugirira ubuntu kuri se abiheshejwe no kwicisha bugufi imbere y’Imana. Uwo mwami ni Manase, tumusanga mu 2 Ngoma 33. Manase yakoze ku mutima w’Imana ku bw’umutima we uciye bugufi. Manase ntiyapfuye kugirirwa ubuntu n’Imana gusa, ahubwo yabigizemo uruhare.
Imana Data ikunda umutima uciye bugufi. Yesu yagerageje kenshi kuduhishurira iri banga ritugeza ku mutima w’Imana: “Uwicisha bugufi azashyirwa hejuru.” Yakoresheje aya magambo incuro zigera kuri enye. Yesu ubwe yicishije bugufi, aba mu byaro bya Isirayeli. Yagaragaje abana nk’urugero rw’umutima uciye bugufi Imana yitaho.
Guca bugufi ni ikimenyetso cy’ukuri no gukiranuka. Abantu bakunda kwifuza ko abayobozi babo b’itorero n’abo mu nzego za Leta bagira umutima uciye bugufi. Bigaragara ko uku kwifuza kugenda kurushaho kwiyongera. Ijambo ryo gushakisha muri Google ryakunze gukoreshwa rigatuma n’abantu babasha kugera kuri blog yanjye ni iri ngo “Twabasha dute kwicisha bugufi?” n’ubwo hashize imyaka ine, abantu bakomeza kurishakisha buri cyumweru. Ku isi yose, abantu bashakisha aya magambo ngo “Nabasha nte kwicisha bugufi nka Yesu?”; “Ni gute twicisha bugufi ikbere y’Imana?” Nta gushidikanya rero, mu guca bugufi harimo ubwiza.
Guca bugufi ni inzira iduhesha gushyikira ubuntu bw’Imana. ugutwi k’Uwiteka guhora kubanguriye kumva gusaba k’umutima uciye bugufi.
Mu nkuru z’Umwami Manase, tuhasanga ibyiringiro kuri buri wese wibaza niba abasha gukora ku mutima w’Imana. dore amasomo ane (4) dukura kuri Manase (2 Ngoma 33) ku bafite imitima iciye bugufi:
1. N’umuntu ucumura bikabije, Imana ivugana na we: (umurongo wa 10)
Uwiteka aburira Manase n’abantu be, ariko ntibabyitaho. Nyuma y’uko Manase akomeje kugomera Imana, ijambo ry’Imana ritwereka ko yakomeje kumusanga. Niba hari uwakubwiye ko Imana ihishwa ibyaha byawe, yarakubeshye. Ibyaha byacu ni kimwe mu bintu bituma Imana ikomeza kutuzaho ikatuburira. Imana iradukunda, ntiyatureka. Ariko si uko urukundo rwayo ruzamuka rukayisanga, ahubwo umutima uciye bugufi urazamuka ukayigeraho.
2. Imana izi kuducisha bugufi: (umurongo wa 11)
Ni cyo cyatumye Uwiteka abateza abatware b’ingabo z’umwami wa Ashuri, bagafata Manase bakamushyira mu mihama, bakamujyana i Babuloni bamubohesheje iminyururu. Hari itandukaniro rinini hagati yo kwicisha bugufi imbere y’Uiteka no kwicisha bugufi ubwawe imbere ye. Imana ishobora gushyiraho uburyo bwo kuducisha bugufi mu bandi, ariko natwe tubasha kwicisha bugufi imbere yayo.
3. Imitima yacu ishobora gukora ku mutima w’Imana: (umurongo wa 13)
Arayisaba, ni uko Imana yemera kwinginga kwe, yumva ibyo asabye imusubiza i Yerusalemu mu bwami bwe. Manase aherako amenya yuko Uwiteka ari we Mana. Iri ni ihishurirwa rikomeye! Imana ntikangwa n’imbaraga z’abantu, ubutunzi bwabo cyangwa ubwenge. Icyo yitaho ni umutima uciye bugufi. Amasengesho yacu ntabasha kugira imbaraga nk’iyo twitwaye neza imbere y’Imana.
4. Kwicisha bugufi kwacu gushobora guhindura abazavuka hanyuma: (umurongo wa 25)
Mze abantu bo mu gihugu bose bica abagambaniye Umwami Amoni bose, bimika umuhungu we Yosiya ingoma ye. Manase yari afite umwuzukuru witwaga Yosiya, wazanye ububyutse mu gihugu hose. Nkunda gutekereza ko Yosiya yumvize amakosa ya sekuru, n’ubuntu yagiriwe ku bwo kwicisha bugufi. Amasomo twiga mu buzima ashobora kuba imbuto izera 30, 60 cyangwa 100 muu buzima bw’abazadukurikira.
Kwicisha bugufi kwakijije ubugingo bwa Manase. Kwicisha bugufi kwa Yesu kwadukinguriye amarembo y’ijuru. Turi ibikoresho bye biciye bugufi. Isi idutegerejeho kwicisha bugufi.


text:
Ni koko nta munyabwoba wabona ijuru, Soma ubuhamya……
Nuramuka usomye ubu buhamya, urasobanukirwa neza uburyo satani ashobora gukingiranira umuntu mu kazitiro, ko kumutinyisha urupfu, agahanagura kwizera mu buzima bwawe bikagutandukanya n’Imana kuko Bibiliya iravuga ngo umuntu utizera ntibishoboka ko anezeza Imana. Abaheburayo 11:6
Uyu dusoma ubuhamya bwe, arisobanurira uburyo satani yamutinyisha gupfa kandi bidakwiye, Umuririmbyi yaravuze ngo twajyaga dutinya Yesu arugira irembo. Imana ibahe gufashwa n’ubu buhamya:
Ntabwo nagize amahirwe yo kuvukira mu muryango w’abakristo, gusa nari mfite ababyeyi bari baragerageje kuntoza umuco nubwo batajyaga bajya gusenga. Maze gukura, natangiye kugira ikibazo gikomeye. Nari maze kugira imyaka 10 birumvikana ko nari ntangiye gusobanukirwa, natangiye kugira ikibazo cyo gutinya urupfu cyane.
Ahantu hose nabaga ndi nabaga nuzuye ubwoba bwinshi, iyo nabaga ngenda mu modoka nabaga nziko ntari bugere aho njya, nahoranaga umutima uhagaze nibaza ibyo gupfa. Hari ubwo nabaga nasohokanye n’ababyeyi banjye bo baba bishimye njye nkaba ndijimye mu maso, ngafatwa n’ubwihebe bakibaza ikibazo mfite kikabayobora ariko njye nabaga ntekereza ko ibyo byishimo bitazahoraho ahubwo ko mu minsi iri imbere nzapfa, nuko nkumva ntacyo ibyiza bimariye.
Yaba Mama cyangwa Papa ntibigeze basobanukirwa ikibazo mfite, nahoraga ncecetse kuko numvaga nta muntu nakwizera ngo mubwire ikibazo gihora mu mutima wanjye, hari ubwo najyaga ntekereza napfuye abantu bakaza kunshyingura maze nkarira koko! Nari ngowe nabagaho mbabaye kandi ntawe nshobora kubibwira.
Papa yaje kubona ko nshobora kuba mfite ikibazo gikomeye anjyana k’umuganga w’umuhanga, ariko nawe abura icyo abikoraho gusa ambwira ijambo rikomeye, ryanteye gukanguka, yarambwiye ngo “hejuru yanjye hari Imana ishobora byose, ishobora kugukiza indwara zitamenyekana.”
Amaze kumbwira gutyo nahise mubaza niba iyo Mana yayimbwirira ikamfasha sinzapfe, ahita akeka ko aricyo kibazo mfite atangira kunganiriza no kumbwira ko Imana ari nziza, yahamagaye ababyeyi banjye abasaba kunjyana mu rusengero bakansengera ndetse bagashaka n’umuntu uzi Imana akanganiriza.
Murugo nibwo bwa mbere bari binjiye mu rusengero ndetse nanjye ubwanjye. Batangiye kuvuga Imana numva biranejeje uko bavuga ukuntu ari nziza ndatarwa, ntangira kuyisenga, kuva uwo munsi nahawe umunezero ntigeze mbona, namenye ko kubaho ari Kristo kandi ko gupfa ari inyungu k’umukristo w’ukuri.
Ntabwo ari ukubeshya umunyabwoba ntibyamukundira kugera mu ijuru, ndi umugabo wo kubihamya.
Kuri ubu singitinya urupfu, ikindi nahawe ibyishimo n’amahoro umutima wanjye ubamo ituze, ikindi gishimishije nuko kuva uwo munsi Papa na Mama nabo babonye ahantu ho gusengera, ubu ntanga ubuhamya twese murugo buri cyumweru tujya gusenga. Imana ishimwe ko yankuye mu bwihebwe bwo gutinya urupfu ikampa kuyizera, Amen.
www.topchretien.com


text:
Rwanda : NCC ikomeje gushaka uburyo hakurwaho imbogamizi zigumisha abana mu bigo by’imfubyi
Ubuyobozi bwa komisiyo y’igihugu ishinzwe abana (NCC) hamwe n’umuryango utegamiye kuri Leta Hope and Home for Children (HCC) bagaragaje ko abana baba mu bigo byimfubyi bafite ibibazo byinshi kurusha ababa mu miryango.
Ikigo cy’imfubyi cya Nyundo nicyo kigo gifite abana benshi mu bigo 34 biri mu Rwanda. Umuyobozi w’umuryango wa HCC, Nyinawagaga Claudine, avuga ko gahunda yo gushakira abana imiryango bazashyirwamo igeze kure nubwo hari imbogamizi bahura nazo zirimo kuba hari abatumva neza iyo gahunda.
Izindi mbogamizi zihari ni ukudatanga amakuru ahagije ku bana n’imiryango bavukamo bigatuma imiryango abana bagomba gushyirwamo ibura. Hari n’ikibazo cy’abana bashyirwa mu bigo habaye kubeshya ko abana badafite imiryango kandi ihari kuburyo kubabonera imiryango bizagorana.
Abana bafite imiryango bagomba kuyisubizwamo kugira ngo bahabwe uburere bwiza kuruta ubwo bahererwa mu bigo; kuko hari uburere umwana ahabwa burimo urukundo n’imibanire birenze kwiga no kubona ibyo kurya nkuko bigenda mu bigo by’imfubyi.
Ubuyobozi bwa NCC buvuga ko gahunda yo gusubiza abana mu miryango izakoranwa ubushishozi, mu karere ka Rubavu bigeze aho komisiyo ishinzwe abana iganira n’abayobozi b’inzego zibanze kugira ngo borohereze itangwa ry’amakuru no kuzakurikirana neza uko abana bazashyirwa mu miryango n’imibereho yabo.


text:
Gotho ufite ibyangombwa bigaragaza ko yavutse ku itariki 31 ukuboza 1870 ashobora gusimbura Jeanne Calment wapfuye mu 1997 afite imyaka 122 ku mwanya w’umuntu wabayeho igihe kinini.
Inkuru dukesha the Independent ivuga ko nubwo ashobora guca aka gahigo, Gotho yifuza gupfa kuko kubera imyaka myinshi atakibasha kwigaburira cyangwa kwiyuhagira.
Nk’uko bigaragara mu mashusho yashyizwe hanze n’iki kinyamakuru, ikintu uyu mukambwe abasha ni ukujya kwicara hanze yitumurira agatabi.
Gotho uvuga ko kuramba abikesha kwihangana, igihe cye kinini akimara yiyumvira radio kuko amaso ye asa n’ayahumye adatuma abasha kureba televiziyo.
Ahamya ko amaze gushyingura abavandimwe be 10, abagore be bane ndetse n’abana be bose ndetse na we akaba yaratangiye kwitegura gupfa mu 1992 ari na bwo imva ye yacukuwe.
Nubwo ariko Ibiro bishinzwe ibarura muri Indonesia byemeza ko yavutse mu 1870, ntabwo azashyirwa mu gitabo cy’abaciye uduhigo( Guiness book of records) kuko bitoroshye kugenzura ko ibyanditswe mu byangombwa bye ari ukuri koko.


text:
UMUHANZI Mr Gloire YASHYIZE KU MUGARAGARO ALBUM YE YA MBERE YISE “MFITE INZOZI”
Hari ku cyumweru, tariki ya 26/8/2012, mu nzu mberabyombi y’Akarere ka Musanze, ubwo Mr Gloire, umuhanzi wandika akanaririmba indirimbo mu njyana ya HIP HOP yashyiraga ahagaragara Album ye ya mbere yise “MFITEINZOZI”, ku bufatanye na TOP 5 SAI STUDIOS, ari nayo studio imufasha gutunganya no gushyira ahagaragara ibihangano bye.
Gushyira ahagaragara iyi album, byabaye umwihariko, dore ko Mr Gloire, uretse kuba ari umuhanzi ukiri umwana (imyaka 12 y’amavuko), ni nawe muhanzi wo muri aka Karere ubashije kuhamurikira Album ye ku nshuro ya mbere. Iyi Album ikaba iriho indirimbo 14 z’amajwi.
Uretse abakunzi ba muzika, iki gitaramo cyari kitabiriwe n’umuryango wa Mr Gloire, inzego z’ubuyobozi zitandukanye, inshuti n’urungano rwa Mr Gloire, abandi batumirwa n’abandi bahanzi batandukanye bari baje gufasha uyu muhanzi gususurutsa iki gitaramo.
Mu bahanzi bari bahari, twavuga Augustin Mwitenawe, umuhanzi w’inararibonye muri muzika Nyarwanda, Tuff Gangs, Rider Man, Kamichi, Allioni, Charly, Young Grace, Binny Relax, The Bless, Franc Kay, Erasme, Maylo n’abandi.
Mr Gloire yiga mu mwaka wa mbere w’amashuri yisumbuye. Nk’uko babitangaje, ababyeyi be bishimira cyane intambwe amaze gutera mu rugendo rwe muri muzika, kandi bakishimira ko arushaho kuba umwana w’intangarugero, haba mu myigire ye, mu burere no mu myitwarire.
Nk’umujyanama we wihariye, Patrick UWINEZA ahamya ko Mr Gloire n’ubwo akiri umwana, impano ye mu buhanzi ni umwimerere, kandi ubutumwa atanga mu bihangano bye nti bugenewe abana gusa, ahubwo buri muntu ku rwego rwe, abona mo ubutumwa n’inama bimugenewe. Abona ko gufasha uyu muhanzi guteza imbere impano ye ari uguteza imbere muzika Nyarwanda uyu munsi n’ejo hazaza.
Abayobozi batandukanye muri aka Karere bari bitabiriye iki gitaramo. Mu magambo bahavugiye, bose bahurije ku kuba urubyiruko rwagira ubutwari bwo guteza imbere impano rufite mu buryo burubyarira imishinga irufasha kwiteza imbere, kandi ko Leta yashyizeho gahunda zitandukanye ziteza imbere imishinga y’urubyiruko, igihe rufite ibikorwa bigaragara kandi rubishyiramo imbaraga.


text:
Hashize imyaka 182 mu duce tumwe na tumwe tw’Aziya y’Amajyepfo hageze abamisiyoneri bajyanye ubutumwa bwiza bwa Yesu Kristo, ariko kuva iki gihe cyose abakristo baho bakaba barakunze kubaho ubuzima bwo gutotezwa nk’uko bikunze kugenda mu duce dutandukanye hirya no hino ku isi. Kuri ubu akaba ari bwo babashije kubona bwa mbere Bibiliya mu rurimi rwabo bakoresha, bakaba babashije kubona isezerano rishya kimwe mu bice bigize Bibiliya.
Nk’uko tubikesha Christian Today, ubutumwa bwiza bwageze muri utu duce ahagana mu mwaka w’1834 bujyanywe n’abamisiyoneri, ariko kuva icyo gihe ntibigeze babona Bibiliya yanditswe mu rurimi rwabo.
Binyuze muri gahunda ya Wycliffe isanzwe ikora umurimo wo guhindura Bibiliya mu ndimi zitandukanye, kuri ubu bagerageje gushaka uko Isezerano rishya ryaba rihinduwe mu rurimi rw’aba baturage kugira ngo nabo babashe gusoma ijambo ry’Imana.
Bruce Smith uyobora Wycliffe Associates yatangaje ko aba bakristo bahuye n’akaga gakomeye ko gutotezwa. Ati ‘’ barwanye intambara ikomeye kuburyo byari bigoye kugeza ubutumwa bwiza ku babakomokaho mu rurimi rwabo, kuko bakomezaga kwizeza abakiri bato ko hazaboneka Bibiliya yanditse mu rurimi bumva.’’
Iri tsinda ry’abahindura Bibiliya mu ndimi zitandukanye ryihaye gahunda ko byibuze mu mpera z’uyu mwaka w’2016, rizaba ryamaze no guhindura Isezerano rya kera kugira ngo Bibiliya yose ibe ihinduwe mu rurimi rwabo.
Christian Today ikomeza ivuga ko ubushakashatsi bwerekana ko ururimi ruvugwa muri utu duce twa Aziya y’Amajyepfo ruvugwa n’amoko agera kuri 14, bakaba abantu basaga Miliyoni 17 z’abaturage, ni ukuvuga ko aba bose batigeze basoma Bibiliya mu rurimi rwabo ubuzima bwabo bwose.
Kuva abamisiyoneri bakwirakwiza ubutumwa bwiza mu myaka y’1800, hagiye habaho imbogamizi zitandukanye zishingiye ku kutumvikana ku rurimi, nk’imwe mu mbogamizi bagiye bahura nazo.
Kugeza ubu ukurikije amoko n’imibare y’abaturage batuye isi, usanga ijanisha ry’umubare w’abaktisto rikiri hasi cyane mu gihe byari bikwiye ko bose bumva ubutumwa bwiza. Iyi yari ikwiye kuba imwe mu mpamvu yatuma abakozi b’Imana hirya no hino mu bihugu bitandukanye byagezemo ubutumwa bwiza badaterera agati mu ryinyo ahubwo bagahora bashakisha uko bageza ubutumwa bwiza no kubo ritarageraho. Iyi ni imwe mu nshigano Yesu yasize inahagarariye izindi yo kugenda mu mahanga yose, abantu bakabwiriza ubutumwa bwiza, Matayo 28:19


text:
Luckman Nzeyimana, umunyamakuru w’imyidagaduro kuri Royal TV benshi bakunda kwita Lucky, yasezeranye imbere y’amategeko n’umukunzi we Murekatete Divine nyuma y’igihe kirekire bamaze bakundana.
Imbere y’ubuyobozi bw’umurenge wa Rwezamenyo mu karere ka Nyarugenge, bafashe ibendera rya Repubulika y’u Rwanda, kuri uyu wa Kane tariki 6 Ukwakira 2016, Luckman Nzeyimana na Murekatete Divine barahiriye kuzabana akaramata bagasangira ibyiza n’ibibi mu buzima bwabo bwose.
Nyuma yo gusezerana, uyu mugabo yavuze imyato urwo akunda umugore we, ariko anashimangira ko ari amahitamo ye ku giti cye yihariye, kuko yifuza kubaho ukwe bitari uko abandi babyifuza. Yagize ati: "Ngiye kurongora kuko nkunda cyane uyu mugore wicisha bugufi kandi nkaba nshaka kumarana nawe ubuzima bwanjye bwose. Ntiwabaho ubuzima bwawe mu gihe waba ukora ibyo abandi bantu bashaka ko ukora, wazabaho nabi... Hari abo bigera ukaba ugomba kuba wowe ubwawe..."
Akanyamuneza kari kose kuri aba bageni bagiye kubaka urugo rushya
Nyuma yo gusezerana kubana byemewe n’amategeko, Luckman Nzeyimana na Murekatete Divine bazakomeza indi mihango y’ubukwe bwabo, tariki 15 Ukwakira 2016 bakaba ari bwo bazambikana impeta bagahita batangira kwibanira nk’umugabo n’umugore.
Bagiye guhita banasezerana imbere y’Imana, ubundi bahite bibanira
Aha bafite agatabo kanditsemo ko banditswe nk’abashakanye
Bombi basinyiye kubana akaramata, nyuma yo kubirahirira imbere y’ibendera ry’igihugu


text:
sam.
08
janv.
2011
ISOMO RYA MBERE
Isomo ryo mu ibaruwa yandikiwe Abahebureyi (Heb 8, 6-13)
Bavandimwe, 6ubu ngubu Umuherezagitambo wacu mukuru yeguriwe umurimo uruta cyane uw’abandi baherezabitambo bakuru, kuko ari umuhuza w’lsezerano rishingiye ku byiza bihebuje, biruse ibyari byarasezeranywe mbere. 7lyaba Isezerano rya mbere ryarabaye indakemwa, ntiriba ryaragombye gusimburwa n’irya kabiri. 8Kuko Imana yabatonganyije igira iti «Ngaha iminsi igiye kuza, uwo ari Nyagasani ubivuga, maze nzagirane Isezerano rishya n’inzu ya Israheli n’inzu ya Yuda; 9atari nk’isezerano nagiranye n’abasekuruza babo, umunsi mbafata ikiganza ngo mbakure mu gihugu cya Misiri. Kubera ko batakomeje isezerano ryanjye, nanjye narabitaruye, uwo ari Nyagasani ubivuga. 10None ngiri Isezerano nzagirana n’inzu ya Israheli nyuma y’iyo minsi, uwo ari Nyagasani ubivuga: “Nzashyira amategeko yanjye mu bwenge bwabo, maze nyandike mu mutima wabo; nzababera Imana, na bo bazambere umuryango.” 11Maze he kuzagira uwongera kwigisha mugenzi we, cyangwa ubwiriza umuvandimwe we ati “Umenye Nyagasani”, kuko bose bazaba banzi kuva ku muto kugeza ku mukuru. 12Kuko nzabababarira ubuhemu bwabo bwose, maze ibicumuro byabo sinongere kubyibuka.» 13Kuvuga rero «Isezerano rishya », ni uko irya mbere Imana iba irigize impitagihe; ikibaye kandi icya kera n’igisazira kiba kigiye gushiraho.
ZABURI (Zab 85 (84),8.10,11-12,13-14)
Inyik/ Impuhwe n’ubudahemuka byarahuriranye.
Uhoraho, twereke impuhwe zawe
Kandi uduhe agakiza kawe.
Koko ubuvunyi bwe buba hafi y’abamutinya,
Kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI (Hish 21, 3.14)
Alleluya Alleluya.
Dore Ingoro y’Imana mu bantu:
inkike zayo zubatse ku mfatiro cumi n’ebyiri,
zanditseho amazina y’intumwa cumi n’ebyiri za Ntama.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 13-19)
Muri icyo gihe, 13Yezu azamuka umusozi maze ahamagara abo yishakiye ubwe, baramusanga. 14Abashyiraho ari cumi na babiri kugira ngo babone na we, kandi ngo abatume kwamamaza Inkuru Nziza, 15abaha n’ububasha bwo kwirukana roho mbi. 16Abo ni Simoni ari we yahimbye izina rya Petero; 17na Yakobo mwene Zebedeyi, na Yohani umuvandimwe we, ari bo yahimbye irya “Bowanerigesi”, bikavuga bene inkuba; 18na Andereya, Filipo, Baritolomayo, Matayo, Tomasi, Yakobo mwene Alufeyi, Tadeyo, Simoni umunyeshyaka, 19na Yuda Isikariyoti wa wundi wamugambaniye.


text:
Rulindo: Kutagira umuyoboro wa internet imbogamizi mu mashuri
Akarere ka Rulindo gatangaza ko uburezi buhagaze neza, kuri ubu utugari 71 dufite amashuri usibye dutatu. Ibyumba by’uburezi bw’ibanze bw’imyaka 12 birakorerwa isuku, igisigaye akaba inzu z’amacumbi y’abarimu zicyubakwa hamwe no kugeza internet ku bigo byose.
Umuyobozi w’Akarere ka Rulindo, Justus Kangwagye yabwiye IGIHE ko ibibazo by’uburezi byagaragaye mu myaka ibiri ishize byari mo inda z’indaro ku bana bigaga mu burezi bw’ibanze bw’imyaka icyenda, aho byari icyorezo mu gihugu, ariko (...)
Akarere ka Rulindo gatangaza ko uburezi buhagaze neza, kuri ubu utugari 71 dufite amashuri usibye dutatu. Ibyumba by’uburezi bw’ibanze bw’imyaka 12 birakorerwa isuku, igisigaye akaba inzu z’amacumbi y’abarimu zicyubakwa hamwe no kugeza internet ku bigo byose.
Umuyobozi w’Akarere ka Rulindo, Justus Kangwagye yabwiye IGIHE ko ibibazo by’uburezi byagaragaye mu myaka ibiri ishize byari mo inda z’indaro ku bana bigaga mu burezi bw’ibanze bw’imyaka icyenda, aho byari icyorezo mu gihugu, ariko ubu bitakiri ho.
Ati «Byababereye isomo bituma na barumuna babo bitwara neza ,birinda abanzi b’iterambere babashuka babangiriza ubuzima.» Ku kibazo cy’ibyumba by’amashuri byubakwa, yavuze ko nta bibazo by’ubwiherero bihari kuko ari bwo bwitabwaho mbere y’ibindi.
Ku ruhande rw’abana biga mu mashuri abanza, Hashakimana Eric na Muhawemana Olivier abana biga mu mwaka wa gatanu ku kigo cya Mbare, bavuga ko biga neza, icyo bifuza ni uko ikoranabuhanga ribageraho kurushaho, kuko basobanukiwe nakamaro karyo mu iterambere kandi barikunda. Ababa bana bavuga ko bashaka kumenya no gukoresha internet kuko bizabafasha kubona ubundi bumenyi.
Badutangarije ko bazi gukoresha mudasobwa bandika, bakaniga icyongereza, bityo ko bifuza ko ku kigo bigaho cya Mbare bagezwaho umuyoboro wa internet, bikabafasha kumenya ibintu byinshi bakiyungura n’ubumenyi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Burya Imana itanga ubuzima bushya!
Muri iyi nyandiko turifashisha ubuhamya bugufi bw’umuntu bugaragaza ukuntu Imana ishobora kukwihorera ukayirengagiza, ariko mu gihe gikwiye ikahindura ubuzima bwabwe bwose bushya, uwapingaga ibyayo agasigara abyamamaza kandi anezerewe.
Uyu aragira ati ‘’ Jyewe ndi umuntu wagize ibibazo bitandukanye by’ubuzima, ibibazo by’umuryango n’ibindi.
Inkomoko yanjye ni mumuryango w’abasilamu, nari mbizi ko hariho Imana ariko kujya mu rusengero ntibyigeze binshitura, uretse ko ntabeshye nibyo nabonaga iwacu ntibyangaragarizaga ko bazi Imana. Nabonaga ntazi ibindi bintu bizera Imana bayivuga mu kanwa gusa.
Bitewe n’ibibazo nabaga nifitiye mu buzima ibyo ntibyanshishikazaga ndetse sinanabitekerezaga.
Hashize imyaka itatu nshatse umugabo, we yari uwo mu muryango w’abakristo, icyo gihe Imana yatangiye kwinjira mu buzima bwanjye. Mabukwe, yari umukristo, yatangiye kujya ambwira Imana ndetse akajya ampa n’ubuhamya, akambwira intambara yahuye nazo mu bukristo.
Byari byiza cyane kuko noneho numvise nshishikariye kumenya byinshi, amatsiko yaranyishe ntungurwa no kwisanga ngomba kwizera! Umunsi umwe mabukwe yanzaniye Bibiliya ntangira gushaka gusoma ariko ibyinshi sinumvaga icyo bivuga.
Maze kuyoboka Kristo, nibwo noneho nagiye nasobanukirwa Imana nyayo n’uyizera uko akwiye kuba ameze, ndababwiza ukuri nubwo abantu bose bavuga Imana mu kanwa kabo, ariko hariho Imana Nyamana, numva riyo nahuye nayo igahindura ubuzima bwanjye bukaba bushya kuburyo ubu nagutandukaniriza jye wa kera na jye w’ubu.
Uyu munsi mfite ibyishimo kuko ubuzima bwanjye bwahuye n’Imana, Imana yabwinjiyemo, Imana irankunda kandi niyo nshuti yonyine ngira, ntishobora kunsiga. Imana iriho, uyihe umutima wawe ubugingo bwawe ubushyire mu biganza byayo, nayo izagukorera ibitangaza, ubu ndi munzira nziza, ndi umukristo. Mbona abavuga ko Imana itabaho, ni abatarahura nayo, ariko rwose Imana irahari kandi iyo ihinduye ibintu birahinduka umuntu wese akabibona.
Ibidashobokera abana b’abantu ku Mana birashoboka! Amen.
www.topchretien.com


text:
Ibyiringiro bizima
1Pet.1:3-5
Imana y’Umwami wacu Yesu Kristo, ari na yo Se, ishimwe kuko yatubyaye ubwa kabiri nk’uko imbabazi zayo nyinshi ziri, kugira ngo tugire ibyiringiro bizima tubiheshejwe no kuzuka kwa Yesu Kristo, tuzabone umurage utabasha kubora cyangwa kwandura cyangwa kugajuka, ari wo namwe mwabikiwe mu ijuru, mwebwe abarindwa n’imbaraga z’Imana ku bwo kwizera, murindirwa agakiza kiteguwe kuzahishurwa mu gihe cy’imperuka.
Petero yandikiye abakristo bari baratatanijwe n’akarengane kabaye mu Itorero. Mubo yandikiye, harimo abari barizeye Yesu ariko bataramubonye, we amubabwira nk’uwamubonye. Akomeza ukwizera kwabo abakangurira kugira ibyiringiro bizima.
Twahamagawe ngo tugire ibyiringiro bizima. Ibyiringiro ni iki? Bitandukanye no kwizera. Kwizera nako kubamo uburyo butandukanye: Ukwizera kw’ababaho bose, ukwizera gukura mu rupfu kukazana mu gakiza hakaba no kwizera nk’impano y’Umwuka Wera.
Niba hari ibyiringiro bizima, hari n’ibipfuye. Urugero: umubiri, abantu, ubutunzi... ubyishingikirijeho asanga bibaye ubusa ndetse bikamutetereza.
Ibyiringiro ni ibyizerwa. Ibyiringiro ni ibintu bizwi ku buryo byandikwa. Ibyiringirwa binezeza ubimenye wese, ariko inzira ibigeraho ntijya yoroha.
Yobu yabuze ibye ndetse n’abana be barapfa ariko asigarana ibyiringiro. Ibi byiringiro nibyo byatumye umuririmbyi agira ati: "...naho haza ibyago byinshi ndi amahoro, Yesu ni Umukiza wanjye ndi amahoro..." (No 125 Gush.)
K’uwizera, imigezi y’amazi y’ubugingo itemba iva mu nda ye. Bene uyu ahorana umunezero udatewe n’ibiboneka. Aya mahoro n’umunezero birangana ku mukoresha n’umukozi we iyo basangiye ibyiringiro.
Rom.15:13 (Imana nyir’ibyiringiro ibuzuze umunezero wose n’amahoro biheshwa no kwizera, kugira ngo murusheho kwiringira mubiheshejwe n’imbaraga z’Umwuka Wera.)
Mukundwa, nawe ubwawe ntukiyiringire. Imana niyo igira ibyiringiro, ni nyirabyo.
Hari indwara duhura nazo zitavurwa n’indi miti, keretse ibi byiringiro. Tesal.4:18 (Nuko mumaranishe imibabaro kubwirana ayo magambo.) Iri ni ibanga ry’umukristo, kwibuka ko ino aha atari iwacu.
1Tesal.4:13(Ariko bene Data, ntidushaka ko mutamenya iby’abasinziriye, mutababara nka ba bandi badafite ibyiringiro.)
Hari abo dusangiye ubuzima n’imibereho ya buri munsi ariko itandukaniro ryacu nabo ni uko twe dufite ibyiringiro bizima. Nibyo biturinda umubabaro.
"...Nubwo ngifite kubabazwa mu isi, mu ijuru nta mubabaro n’urupfu, Imana izahanagura amarira...", (No 47 Agak.)
Heb.6:18,19 (kugira ngo ibintu bibiri bidahinduka, ibyo Imana itabasha kubeshyeramo, biduheshe ihumure rikomeye twebwe abacikiye gusingira ibyiringiro byashyizwe imbere yacu. Ibyo byiringiro tubifite nk’igitsika umutima gikomeye kandi gishikamye, cyinjira hirya y’umwenda ukingiriza Ahera cyane)
Nk’uko ubwato mu mazi arimo umuraba bufatwa n’imigozi itsitse ku mabuye aremereye bamanurira mu mazi ntibuteraganwe n’umuyaga, niko ibyiringiro byacu bidukomereza k’uwanesheje byose ku bwacu.
Tito 2:13 _(dutegereje ibyiringiro by’umugisha, ari byo kuzaboneka k’ubwiza bwa Yesu Kristo, ari we Mana yacu ikomeye n’Umukiza).
Iri jambo ryo kuza kwa Yesu ni iry’umugisha ntagereranywa. Mu Isezerano Rishya rigaruka incuro 318 zose. Yesu ubwe yarabihamije ati ntimuhagarike imitima yanyu... nzagaruka mbajyane iwanjye. Abamarayika nabo barabihamije ubwo Yesu yazamurwaga babwira abagabo b’i Galilaya bati uko mumubonye agenda niko azagaruka (Ibyakozwe.1:11). Pawulo nawe arabihamya (Efes.3:20).
"Nimuhumure abera tuzataha, i Kigali si iwacu, tuzataha...", halleluya!
Harakabaho ibi byiringiro bizima. Byateye Yobu guhamya ati âânzi ko Umucunguzi wanjye ariho kandi ko amaherezo azahagarara mu isi, uruhu rwanjye nirumara kubora, nzareba Imana yanjye mfite umubiri.ââ Harakabaho ibi byiringiro bitsinda urupfu.
Ufite ibi byiringiro niyiboneze uko nyirabyo aboneye.
Amen!
Pastor UWAMBAJE Emmanuel


text:
Rulindo: Umuyobozi w’Akarere yoroje abana b’abakene
Ubwo yasuraga ikigo cy’amashuri abanza cya Kirenge mu Murenge wa Kisaro ku itariki ya karindwi Werurwe 2013, Umuyobozi w’Akarere ka Rulindo Kangwagye Justus yemereye inkwavu 50 n’inka imwe abanyeshuri batishoboye biga muri iri shuri.
Yasabye aba bana kugira uruhare mu iterambere ry’imiryango yabo borora neza ayo matungo, mugira ngo banabashe kwiyishyurira ubwisungane mu kwivuza.
Umuyobozi w’Akarere ka Rulindo avuga ko yageneye aba bana inkwavu mu rwego rwo gukemura bimwe mu bibazo bamubwiye (...)
Ubwo yasuraga ikigo cy’amashuri abanza cya Kirenge mu Murenge wa Kisaro ku itariki ya karindwi Werurwe 2013, Umuyobozi w’Akarere ka Rulindo Kangwagye Justus yemereye inkwavu 50 n’inka imwe abanyeshuri batishoboye biga muri iri shuri.
Yasabye aba bana kugira uruhare mu iterambere ry’imiryango yabo borora neza ayo matungo, mugira ngo banabashe kwiyishyurira ubwisungane mu kwivuza.
Umuyobozi w’Akarere ka Rulindo avuga ko yageneye aba bana inkwavu mu rwego rwo gukemura bimwe mu bibazo bamubwiye birimo ubukene mu miryango, no kutagira ubwisungane mu kwivuza. Yagaragaje ko inkwavu yageneye aba bana bagomba kuzitaho, umusaruro uzazivamo ukazabafasha kunganira ababyeyi babo mu gukemura ibibazo bafite mu miryango.
Nyirababera Batamuriza, umwana w’umukobwa wiga mu mwaka wa kabiri w’amashuri abanza kuri iki kigo, avuga ko ashimira umuyobozi w’akarere ku bw’inkunga yo kuboroza yabageneye kuko ngo urukwavu azahabwa ruzatuma abasha kwiyishyurira ubwisungane mu kwivuza kuko ntabwo afite ubu bitewe n’ubukene bw’ababyeyi be.
Anito Ramirez, umuyobozi w’iki kigo cy’amashuri, ni umufurere (frère) ukomoka mu gihugu cya Mexique. Yatangaje ko ashimira umuyobozi w’akarere ku bw’inkunga yabageneye, kuko bizafasha abanyeshuri babo kuzamura imibereho yabo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Turaganira ku bintu biranga umwigishwa wa Yesu Kristo. Umwigishwa aba afite umwigisha cyangwa uwo yigana, akagerageza gusa nawe mu mvugo mu bikorwa cyangwa no mu myitwarire. Niyo mpamvu Bibiliya idusaba kwigana Imana nk’abana bakundwa.
Hari benshi bavuga ko ari abakristo nyamara badashaka gukora ibyo adusaba abo ni abafana ba Yesu ariko si abigishwa be. Mbese uri umufana cyangwa uri umwigishwa wa Kristo? Reka turebe ibikwiye kuranga abigishwa nk’uko Yesu ubwe abigaragaza mu nyigisho yatanze: Muri iyi nyigisho ntabwo tubivugira rimwe reka duhere kuri iki gikurikira, tuzaganira n’ibindi:
Kwikorera umusaraba ugakurikira Yesu
(Matayo 10:34-42) Biragoye kumva ijambo umusaraba nkabo mu gihe cya Yesu kuri twe. Ubu usobanura ibyiza turawuririmba mu gushyingura, tukawukoresha abahawe ubupasitori hamwe na hamwe bakabambika udusaraba duto, henshi mu nsengero iba irimo mbese ni nk’ikimenyetso cy’umukiriro.
Nyamara kubo Yesu yabwiraga wasobanuraga ikintu kitari cyiza kuko muri ibyo bihe abantu ibihumbi bagiye babambwa ku misaraba iyo bakatirwaga urwo gupfa.
Kwikorera Umusaraba rero bishatse kuvuga kugira ibyo wigomwa ku mpamvu z’ubutumwa bwiza, kwemera kugira ibyo wahomba harimo no kwibabaza yewe no kugera ku rwego watanga ubuzima bwawe ugapfa hejuru y’ubutumwa.
Iyi ntamwe irakomeye kuko bisaba kuba igiharamagara. Hari abo numvise bitiranya umusaraba n’ubukene, ubupfubyi , gupfakara n’ibindi ariko si byo kuko n’abapagani bibageraho, abayisilamu n’abahindu.
Aha ikivugwa ni igihe wiyemeje kugira ibyo uhomba kugira ngo Yesu akomeze kuba uwa mbere muri wowe.
Mose yemeye guhara icyubahiro n’ubutunzi bya Egiputa kugira ngo ahagarare mu muhamagaro w’Imana.
Aburahamu yasize byose muri Uri akurikira umuhamagaro. Paulo ati ‘’ibyari indamu yanjye nabitekereje nk’igihombo ku bwo gukurikira Kristo’’
Iyi niyo ntambwe ya mbere iranga umuntu wese wiyemeje kuba umwigishwa wa Yesu. Imana idushoboze! Nibikunda ikindi gihe tuzakomeza tuganira no kubindi biranga umwigishwa.
Ngaho umaze kumva iri jambo mbese usanze uri umwigishwa, umwigiraho, uramwigana, ubaho nka we, uvug nka we, wambara, ukora nka we? Cyangwa ni ugufana imico ye ariko kumwigana ntabyo. Yesu adushoboze kuba abigishwa be nyakuri, Imana iguhe umugisha! Amen.


text:
mar.
18
oct.
2011
Yavutse ku wa 19/09/1936 i Paris mu Bufaransa yitaba Imana kuwa 19/10/2007, mu bitaro bya Orléans mu Bufaransa afite imyaka 71.
Yaje mu Rwanda kwitangira Kiliziya mu mwaka w’1972, afite imyaka 36, anyura muri Centre y’abapadiri bera i Kigali kwiga ururimi rw’ikinyarwanda.
Nyuma yaje kumenya ko Diyosezi ya Ruhengeri ikeneye uwakwitangira Kiliziya, nibwo yasabye koherezwa mu Ruhengeri .
Yabaye umunyamabanga wa Musenyeri wa Diyosezi ya Ruhengeri Mgr Phocas NIKWIGIZE, kuva 1972-1981.
Diyosezi ya Byumba ivutse mu mwaka wa 1981, yifuje kuza gufasha iyi Diyosezi yari ikibona izuba.
Yabaye umunyamabanga wa Musenyeri Joseph RUZINDANA kuva mu 1981-1998. Muri icyo gihe yatangaga n’amasomo amwe n’amwe mu Ishuri mbonezamubano (Ecole Sociale de Byumba).
Kuva 1999 kugeza 2007,Yashinze Service nshya «PROPASO» muri Diyosezi ayibera umuyobozi, akora imirimo itandukanye ya Diyosezi ya Byumba mu bufatanye bwayo n’abaterankunga bo hirya no hino mu kwita ku bababaye, abifatanya no kubaka za Kiliziya z’amaparuwasi, amashuri, ibigo by’amahugurwa,…..
Yitaga ku bababaye b’inzego zose: abapfakazi, impfubyi,ababana n’ubumuga, ndetse n’abanyeshuri batagira kivurira.
Yibukwa cyane mu ntambara ubwo yakiriye abana bagera kuri 60 batoragurwaga hirya no hino nyuma bakaza gushakirwa imiryango, ariko akaba yaranubakiye abapfakazi benshi n’impfubyi batagiraga aho bikinga nyuma y’intambara ari nako abashakira ibibatunga.
Muri icyo gihe cy’intambara ntiyigeze yifuza gusubira iwabo nk’uko abanyamahanga benshi babigenje, yashatse kwitangira Kiliziya y’u Rwanda kugeza ku ndunduro y’ubuzima bwe.
Yakundaga cyane kubaho gikene, yicisha bugufi, ibye akabifashisha abakene, akarya duke, agatega igare avuga ko ayo gutega imodoka yayateranya akavuza umwana.
Yaragijwe umutungo mwinshi ariko yawubayemo inyangamugayo, aharanira ukuri kandi buri nkunga igashyikirizwa uwo igenewe .
Uburwayi bwe ntibwagaragaye igihe kinini kuko ntiyahwemaga kwitangira umurimo yari ashinzwe. No kwivuza kwe, yajyaga mu bitaro biciriritse avuga ko ibikomeye ari iby’abakire kuko yiyitaga umukene.
Nicole yakundaga Imana cyane, ntiyaburaga mu missa za buri gitondo, izo ku cyumweru ndetse no mu yindi minsi mikuru ya Kiliziya.Yagiraga umwiherero w’iminsi ibiri buri kwezi.
Yakundaga kandi akubaha abihayimana ndetse ntategwe no kubagira inama, kubabwira aho bitagenda, kubaba hafi no kubashakira icyabateza imbere muri Kiliziya.
Ubuzima bwa Nicole bwatwigishije byinshi, yabaye inshuti ya benshi mu bibazo, yabaye umubyeyi wa benshi atarigeze abyara.
Yagiriwe inama yo kujya kwivuriza iwabo ariko we ntiyabyemera. Nyuma byaje kuba ngombwa ajyayo ariko ateganya kugaruka kuko yatse visa y’amezi atatu
Imana igira imigambi yayo ntiyabishatse kuko yamuhamagaye n’ukwezi kutarashira.
Mu marembera y’ubuzima bwe, yarivugiye ati “ Ndi mu mahoro, Ndi mu Mana”
Umubiri we yawugeneye ubushakashatsi mu buvuzi, ntiwahambwe!
NK’UKO IGIHE CYOSE YABAYE MU MANA, ARACYABANA NAYO.
Chartine NABAKUKIJE


text:
Abarokotse Jenoside bakize ibikomere biyemeje gufasha abakibifite
Abarokotse Jenoside yakorewe Abatutsi, nyuma y’inyigisho bahawe bakabasha gukira ibikomere bari bafite, biyemeje no kubivura abakibifite.
Bamwe mu barokotse Jenoside bagize ihuriro Abadateba, Kuri uyu wa 6 Mata 2016, ubwo basozaga amahugurwa y’iminsi itatu bari bamazemo, agamije gusana imitima no kwiyubaka, biyemeje kugira uruhare mu gufasha abagifite ihungabana muri iki gihe cy’icyunamo.
Madeleine Mukamuyango ni umwe muri bo, atangaza ko kubera amahugurwa babonye, bageze ku rwego na bo babasha gufata mu mugongo bagenzi babo bagifite ibibazo by’ihungabana.
Yagize ati “Twari twarashengaguritse ariko aya mahugurwa aratwubaka tukagira imbaraga, zo gusubira mu buzima busanzwe, hanyuma tukayavamo dufashe ingamba zo kujya gufasha abandi batarabasha gukira ibikomere batewe na Jenoside yakorewe Abatutsiâ€.
Francoise Mukandoli na we ni umwe mu bahuguwe, atangaza ko kuba bahugurwa bituma badaheranwa n’agahinda ahubwo bashaka ibyabateza imbere aho guhora bategeye amaboko ababafasha kandi bakabikangurira na bagenzi babo.
Yagize ati “Aya mahugurwa adufasha kwiyubaka, tukabasha no gufasha abandi, kandi bikadufasha kubaho mu iterambere ntiduheranwe no kwigunga, tukamenya gukora tukiyubaka n’abana bacu n’ingo zacu, aho guhora dutegereje abazaza kudufasha.â€
Umunyabanga Nshingwabikorwa w’Umurenge wa Gasaka John Bayiringire, umwe mu Mirenge 7 igize iri huriro, atangaza ko nyuma y’imyaka itanu iri huriro ribayeho ibipimo by’ihungabana bimaze kugabanuka kandi abahuguwe babigiramo uruhare.
Yagize ati “Buri mwaka tubona ko abahungabana bagabanuka, mbere wasangaga umuntu yigunze, adashaka kurya, gukaraba, gusenga, kwambara, adashobora kujya aho abandi bari, ariko ubu bamaze kwiremamo ikizere kuko bahawe amasomo yose kuburyo bafasha abandi.â€
Iri huriro rikaba rihuriwemo n’abarokotse baturuka mu Mirenge ya Kamegeri, Gasaka, Cyanika, Mbazi, Tare, Kibirizi na Kitabi, aho biteguye kugira uruhare muri iki cyunamo cyo kwibuka ku ncuro ya 22 abazize Jenoside yakorewe Abatutsi muri Mata 1994.


text:
Rinda umutima wawe Pastor Desire
Rinda umutima wawe kuruta ibindi byose birindwa, Kuko ari ho iby’ubugingo bikomokaho.(Imigani 4:23)
Kuba mu isi umuntu aba afashe igihe mu ntambara ariko abanzi 3 bakomeye dufite n’isi, Satani n’ umubiri ibindi byose biturwanya byiyongera kuri aba banzi. Bibiliya itubwiye ko dukwiriye kurinda Umutima kuko niwo uhirwa bitewe n’uko ubitse ubutunzi bukomeye (ubugingo)
Mu isi ahantu hari ubutunzi harindwa mu buryo bwizewe ese natwe dushira imbaraga mu kurinda imitima yacu?
Uramutse ubashije kurinda ururimi rwawe, amaso yawe, amatwi yawe, ibirenge byawe umutima wakoroherwa.
Dusenge ngo Mana duhishurire ubutunzi dufite kandi uduhe imbaraga zo kuburinda amen.
Pastor Desire@agakiza.org/+250788422984


text:
Ndavuga ukuri muri Kristo simbeshya, kuko umutima wanjye uhamanya nanjye mu Mwuka Wera, yuko mfite agahinda kenshi n’umubabaro udatuza mu mutima wanjye -Abaroma 9:1-2
Tubana n’abantu benshi batandukanye mu ngeso no mu myumvire. Kubera abantu baba bakora; bahurira ahantu ndetse n’abantu batandukanye. Ni gake cyane usanga nk’abantu bakora akazi runaka bafite imyizerere ihuye. Si na byiza cyane, kuko ku mukristo ubana n’abantu badahuje imyizerere; aba ari umwanya mwiza wo kuberera imbuto nziza bityo mu gihe runaka bagahindukirira Imana ye ku bw’imyifatire myiza yagaragaje muribo.
Hari abaharanira guhora bavugurura imibanire yabo n’ Imana buri munsi ariko batitaye ku bandi bataramenya Imana; bakibereye mu byaha. Nyamara mu mpamvu zatumye Yesu kristo aza mu isi, harimo kugira ngo acungure abanyabyaha. Abari abanyamahanga babone agakiza. Mbese wowe ni ruhare ki ugira mu kuzana abandi ku gakiza?
Pawulo we yagize agahinda gakomeye kubwo kutizera kw’Abayisirayeli. Yari afite ibyiringiro bitajegajega mu Mana, ariko yababazwaga na benewabo b’Abayuda bakomezaga kutamenya ibanga ry’agakiza. N’ ubwo ari bo Imana yabanje kwihishurira; ayo mahirwe barushaga abandi yasaga n’ayabapfiriye ubusa. Ni nka benshi mu biyita Abakristo kuko bavukiye mu idini bakarikuriramo , nyamara iby’agakiza bikaba bibari kure.
Burya agakiza ntikavukanwa kandi si umurage umuntu ahabwa n’ababyeyi bakijijwe. Ahubwo agakiza ni isezerano ry’Imana n’umuntu ku giti cye. Abo mu rubyaro rw’Aburahamu bose si abaragwa b’ibyasezeranyijwe, Oya ; keretse abahawe isezerano. Abana ba Aburahamu Imana yemera, ni abizera Imana, bayubaha, kandi bumva amagambo yayo. Yohana 8:39-47.
Kuba Abisirayeli batarabashije kumva neza, abana ba Aburahamu nyakuri abo ari bo, ni byo byababaje Yesu , ni byo kandi byababaje Pawulo. Mbese wowe abo mu muryango wawe badakijijwe ujya wumva bakubabaje? Jya wibuka kubasengera ngo bahinduke abana b’isezerano ry’agakiza ; ribaha ibyiringiro by’ubugungo buhoraho.


text:
Ijambo “Betterave” ngo ryaba rikomoka ku buryo ibibabi byayo biteye. Ibyo bikaba bifite inkomoko ku rurimi rw’abantu batuye ibice by’inyanja ya Mediterane aho icyo kimera gikunda kuba cyane. Iryo zina ririmo ibice bibiri. Hari “bette” na “rave”. Igice cya kabiri cya “rave” cyo gisobanura ko ari igihingwa giterwa ariko hagakoreshwa imizi yacyo. Iki gihingwa uhereye mu kinyejana cya kabiri ngo cyaba cyarifashishwaga nk’umuti ndetse mu kinyejana cya 14 ho ngo cyabaye agahebuzo aho Abongereza bakifashishaga mu kuvura indwara z’igifu.
Amateka y’iki gihingwa ni maremare cyane, uwayavuga ntiyayava imuzi yose, gusa icyo kiribwa cyasesekaye mu masoko yose aho kifashishwa mu buryo butandukanye. Beterave zitukura zikungahaye cyane ku binyasukari, kuri Karoli. Ibyo byose bikaba ari nkenerwa cyane ku mubiri w’umuntu aho igira uruhare mu gufasha umubiri kurwanya indwara zimwe na zimwe zishobora gufata urwungano ngogozi. Ikindi zifasha umubiri kubona imbaraga z’igihe kinini. Ikindi Beterave ifasha umubiri w’umuntu kubona umunyu wa Potasiyumu bityo bigafasha mu kurinda indwara zifata imitsi. Zibonekamo kandi umunyungugu wa Kalisiyumu, manyeziyumu ndetse n’izindi ntungamubiri zituma utugirangingo duto tugize umubiri tubasha kubaho neza.
Mu bindi, ngo beterave zitukura zongerera umubiri imbaraga ndetse ngo zikarwanya umunaniro. Zituma kandi ngo umuntu agira ubushake bwo kugira icyo afata ku buryo budasanzwe, zongerera amaraso abayabuze bitewe n’uko zikungahaye kuri vitamine “B” ndetse no kuri aside folique B9 idakunze kuboneka mu biribwa ibyo ari byo byose. Ibyo bikaba bikenewe cyane ku mugore utwite. Ibindi bifitiye umubiri akamaro cyane biboneka muri beterave ngo ni porotide, ibinyasukari, lipide na caroli.
Uko bategura Beterave
Uwo ari we wese yakwibaza uburyo iki kiribwa gikoreshwa, kiribwa cyangwa se uko gitegurwa ku buryo kinogera abagifataho. Aha, Beterave ngo iba igomba kuba idafite igihu cy’inyuma gifite utubara tw’umukara. Icyiza kurutaho, ni ukuyihata agahu k’inyuma cyane kuko ngo izimeze gutyo ari zo zidashobora guhura n’ubusembwa. Ku birebana no kuyibika, ngo ni byiza kuyishyira muri filigo hejuru hakonjesha cyane kuko ngo ishobora kumara iminsi 3 cyangwa 4 nta kibazo igize. Iyo ihashyizwe yabanje gucibwamo ibice, ngo icyo gihe ishobora kumara amezi n’amezi.
Guteka Beterave mu buryo bunoze, ni ngombwa kuyishyira mu mazi ashyushye avanzemo umunyu na vinegere, nyuma ngo hashira igihe kingana n’isaha, umuntu akabona kuyikuraho igishishwa cyayo. Ibyo ngo ni ibintu byoroshye cyane. Uburyo bwiza cyane ku bantu bashobora kugira amahirwe yo kuyibona igikurwa mu butaka, ni byiza kuyikoresha itabanje guhura n’umuriro bityo ikifashishwa gutegura salade inoze. Beterave kandi ishobora guteguranwa n’ibindi biribwa nk’inyama aho ndetse ishobora gushyirwa mu mavuta ahantu hari umuriro uhagije nko mu ifuru. Icyo gihe, ngo isohokamo ari ikiribwa nta makemwa. Ku rundi ruhande, ibirungo bitandukanye byo kongera muri Beterave, ngo bituma iba akarusho.
Kubijyanye n’ukuntu Abanyaburayi bayitegura, ngo ntibirengagiza na rimwe ibibabi byayo kuko ngo basanze ari ntako bisa igihe bikoreshejwe bitaranamba, na none kandi ngo bigakoreshwa nk’uko bakoresha imboga za Epinari. Akandi gashya kagarutsweho abantu badakunze kumenya, ngo ni uko Beterave ziryohera zishobora kwifashishwa mu gutanga isukari cyangwa se uruvange rw’ibindi bintu byakwifashishwa mu gukora imisemburo yifashishwa mu gukora imigati cyangwa ngo hakaba havamo “Alcool” ndetse n’ amavuta y’imashini zitandukanye atuma moteri zikora neza.
Inshamake y’ibyiza bya Beterave zitukura
Beterave zitukura ntizituma gusa umubiri w’umuntu utagira umunaniro wa hato na hato, ahubwo zinatuma imitsi idapfa gufatwa n’indwara iyo ari yo yose ndetse igakora neza. Zinafasha ababyeyi batwite ndetse n’uwo bafite mu nda kugira ubuzima bwiza, aho zibarinda indwara zishobora gufata imyanya y’ubuhumekero ndetse n’imyanya myibarukiro. Umutobe wazo utuma habaho kwirinda indwara zifata umwijima. Zituma kandi umuntu atagugarirwa mu gihe yanyoye umutobe wayo uko bigomba. Umutobe wa Beterave zivanze na Karoti, ufasha mu koroshya zimwe mu ndwara zabaye karande kuri bamwe na bamwe nk’izo bakunze kwita “Goutte”, imyakura n’izindi. Ku bantu bakunze gutaka umutwe, ngo zibarinda hato na hato gukomeza kubabara umutwe, amenyo, indwara z’uruhu, kubabara kuri bamwe na bamwe baribwa igihe bari mu mihango y’abagore.
Mu bindi, ku bakunzi b’icyo kiribwa, ngo hari ibintu bimwe na bimwe bidakanganye bagenda bibonaho bidasanzwe ariko ngo ntibikwiye kubatera impungenge. Ibyo ngo ni igihe bagiye kwihagarika bakabona inkari zifite ibara ry’umutuku. Ibyo biterwa n’uko ubusanzwe ibara rya Beterave ritukura. Kwimenyereza kunywa amazi cyane, kugira ngo bifashe umubiri kwakira icyo kiribwa neza ni ikintu cy’ingenzi. Na none kandi, abantu ntibakwiye kwibagirwa ko iyo Beterave zikoreshejwe bubisi ariho ibyiza byazo bishobora kugera ku mubiri neza.
orinfor
Akamaro ka Beterave zitukura
Ijambo “Betterave” ngo ryaba rikomoka ku buryo ibibabi byayo biteye. Ibyo bikaba bifite inkomoko ku rurimi rw’abantu batuye ibice by’inyanja ya Mediterane aho icyo kimera gikunda kuba cyane. Iryo zina ririmo ibice bibiri. Hari “bette” na “rave”. Igice cya kabiri cya “rave” cyo gisobanura ko ari igihingwa giterwa ariko hagakoreshwa imizi yacyo. Iki gihingwa uhereye mu kinyejana cya kabiri ngo cyaba cyarifashishwaga nk’umuti ndetse mu kinyejana cya 14 ho ngo cyabaye agahebuzo aho Abongereza bakifashishaga mu kuvura indwara z’igifu.


text:
Ishyari ni iseta ya Satani yo kwiciraho umubiri n’ubugingo! Epimaque Mutesa
Abagalatiya 5:19-21
“ Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo, no kuroga no kwangana no gutongana, n’ishyari n’umujinya n’amahane, no kwitandukanya no kwirema ibice, no kugomanwa no gusinda, n’ibiganiro bibi n’ibindi bisa bityo. Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana.”
Nkuko tumaze gusoma mu Ijambo ry’Imana, intumwa Pawulo yanditse urutonde rw’imwe mu mirimo ya imirimo ya kamere. Nk’uko twabibabwiye twiga icyaha cy’UMUJINYA, iyo mirimo rero ni ibyaha bikunze kugaragara mu bantu kandi nibyo Satani akoresha yanginza umuryango (society) n’ibidukikije, tukaba tugiye gusobanura twibanze ku cyaha cy’ISHYARI.
Gusobanura icyaha cy’ishyari biragoye, ugenekereje wavuga ko ari na Virusi ikaze iba mu bantu, ikabazengereza, ikabagirira nabi, ku buryo ihera mu bana bato yemwe banavukana, abaririmbyi baririmbana, abayobozi b’inzego zose, yemwe ntitinya n’abanyamasengesho basengana,...
Reka turebe bimwe mu biranga abantu bafite ishyari:
1. Barangwa n’urwango rukomeye, dufate urugero rwa Kayini yica Abeli, yamwishe amuhora ko Imana yishimiye ituro rye land I ko ymurushje sympathy ku Mana.
2. Barangwa no kugira ipfunwe, dufate ingero zitandwukanye ;
Iyo abana barimo gukina, umunyeshyari aba arimo guhekenya amenyo kuko ntawe urimo
Iyo abana batsinze mu ishuri, mu gihe abandi bishimwe we aba ababaye cyane ashaka uburozi bwo kubamara, kuko uwe atarimo.
Iyo umwe afite impano y’Umwuka Wera undi atayifite, umunyeshyari ntabyishimira
Na Yesu Kristo bamugiriye nabi kubera ishyari
3. Bahora bifuriza abantu ibibi
• Areba umuntu uteye neza (stature), dufate urugero rw’umukobwa cg umusore, Umunyeshyari iyo amubonye yumva yamumenaho Acide akamwicira uburanga (twabona ingero no mu Rwanda)
4. Yangiza ibidukikije abihora ubusa,
• Umunyeshyari yitwikira ijoro akajya gutema urotoki rwa mugenzi ngo nuko ari rwiza
• Reba nawe umuntu ukata inka icebe
Ibyanditswe Byera bivuga ko “Umutima utuje ni wo bugingo bw’umubiri, Ariko ishyari ni nk’ikimungu kiri mu magufwa Imig 14:30”.Ishyari ni icyago kuko ariVirusi ishobora gutera na Cancer kandi akaba yanarimbuka.
Nta kindi kintu gikuraho icyo cyago (Ishyari), keretse kuba kenshi n’Ijambo ry’Imana no kuba bihe byo gusenga kenshi, iragabanuka kandi ikanagenda.
Imana ibahe umugisha kandi ibashoboze kurwanya no kunesha ishyari!
Eng. MUTESA Epimaque


text:
RUSIZI: Abahabwa inguzanyo z’amabanki basigaye bazifata nk’inkunga ntibubahirize amasezerano
Kuba hari abahabwa inguzanyo ntibubabahirize amasezerano bagiranye n’amabanki ni ibyatangajwe na bamwe mubashinzwe inguzanyo mubigo by’amabanki bitandukanye byo mu karere ka Rusizi, aho basabaga abifuza inguzanyo kujya bubahiriza amasezerano bagiranye n’amabanki , ibi ni bimwe mubyatangarijwe abifuza kwiteza imbere muri gahunda ya hanga umurimo hakoreshejwe inguzanyo. Abasore biganjemo urubyiruko bafite imishinga itandukanye batangaza ko bahura... Read More


text:
Uramutse ukundanye n'umukobwa, mukamarana imyaka irenga itanu 5 mutegerje kuzabana,ariko akakwangira gukorana imibonano mpuzabitsina n'umunsi n'umwe wabyifatamo ute?
Bamwe mu bakobwa mukundana nabo muri iki gihe ntibashobora gupfa kukwemerera ko mukorana imibonano mpuzabitsina. Ngo baba bategereje ko muzabana da! Ikindi kandi ntibaba bashaka ko wamenya niba bakora ibyo bintu! Buri gihe iyo ubimubajije akubwira nabi cyane akakumvisha kandi ko niwongera kubimubaza muzahita mushwana burundu. Ibyo ni ukubeshya.
Ibyo nkubwira ni ibyo nzi neza kandi nakoreye ubushakashatasi.
Mu by'ukuri, nta muntu n'umwe udakora imibonano mpuzabitsina kuko twese tuva amaraso atukura, bityo ntihazagire ukubeshya. umukobwa murakundana bigacika akakwereka ko ari umwari utagira amakemwa, nyamara iyo mufiringa byose arabigukorera akanakwereka ko yageze kuri dogere ya nyuma yo kwishima, ko yafashwe burundu na caresses zawe. Byose murabikora, akagusoma ndetse akagusomagura akakwererka ko ntaho aguhishe .Nyamara iyo ibyo birangiye wowe wwabishatse aragukanira akakumutsa burundu pe! Wibaza se ko adafite umubiri nk'uwawe kuburyo yafatwa n'ubushagarira (gushyukwa) akananakurusha. Abenshi rero muri abo (si bose) iyo mutandukanye yiruka ajya kurebe uwo bamenyeranye kubikorana akamukemurira kakabazo, wowe ugapfira muri Nyagasani ngo umukunzi wawe aragukunda nti mwapfa ko yanze gukora icyaha!Ibyo ni ukwibeshya!
Ntabwo umuti aru uguhita wiruka nawe musore ngo ujye kureba indaya itakurushya ngo igukemurire ibibazo, ahubwo ugomba gutinyuka agahamagara umukunzi wawe mukabiganiraho nana kimwe umuhishe, ukamusaba ko agomba kureka gutuma utekereza abandi mukemurana ibibazo. Ibibazo by'urukundo agomba kubigira ibye ndetse akaba ari we muganga wabyo. Nubimwumvisha utamubeshye na gato na we azibuka ko ajya aguca inyuma kandi ko byose bishoboka akaba yakwisubiraho, ubutaha mukajya mukina urukundo mukarurangiza (mukagera ku ngingo).
Iby'isi niko bemera, niba hari ufite umukunzi akaba aketse ko babayeho gutyo, abyihanganire ntabifate nk'aho jye namenye uko babanye, ntabyiteho kuko navuze ngo si bose.
Iyo ufite ibitekerezo byo gutanga, ubyohereza kuri aderesi yavuzwe haruguru
haba ibyo wongera kuri iyi nkuru ukabishyira hasi hano muri comments.


text:
Bamwe mu bahungiye mu gihugu cy’ubudage, bakiriye umwami Yesu Kristo mu bugingo bwabo mu itorero ryo mu mujyi wa Berlin. Umushumba w’itorero Evangelical Trinity, Gottfried Martens, yavuzee ko byamutangaje kubona ukuntu itorero rye abakristo biyongeraga cyane, aho bavuye kuri 150 bakarenga 600 mu gihe cy’imyaka ibiri gusa. Yavuze kandi ko we abona ari igitangaza gikomeye.
Ikinyamakuru Associated Press kivuga ko impamvu y’uku kwiyongera kw’abakristo, byavuye ku muntu wari ukomeye mu idini ya Islam mu gihugu cya Iran Mohammed Ali Zonoobi wabatirijwe muri iri torero akaba umukristo.
Uyu Zanoobi yabwiye ibya Bibiliya akiri muto ariko arabirwanya cyane, nyuma yaje guhungira mu gihugu cy’ubudage aho yaje kumvira ibya Yesu, aza no gufata umwanzuro wo kubatizwa. We n’umugore we bishimiye ibihe byiza bagize nyuma yo kubatizwa, kandi bizera ko bizakomeza kugenda neza, kuko bizafasha n’abana babo kugira uburere bwiza.
Gusa mu gihugu cya Afghanistan na Iran, kuba umukristo bihanishwa igihano cy’urupfu cyangwa igifungo cya burundu. Gusa hari impungenge z’uko hari ababa bari guhinduka abakristo kugira ngo babone uko baguma muri iki gihugu cy’ubudage.
Kuri iki kibazo, umushumba w’iri torero Martens yamaze abantu impunge, avuga ko Atari bose, kandi ko bazakomeza kubafasha kugeza ubwo bazabibamo banabyumva neza.
Yagize ati “ Ndabyumva bishoboka ko hari abaje kubera iyo mpamvu, ariko nkomeza kubararikira kuza kwifatanya natwe kuko nzi neza ko ntamuntu n’umwe ugera hano ngo asubireyo atahindutse.


text:
sam.
01
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 2, 1-5)
1Bavandimwe, igihe niyiziye ubwanjye iwanyu kwamamaza amabanga y’Imana, sinakoresheje amagambo y’akarimi keza cyangwa y’ubwenge. 2Koko rero nta kindi kindi nashatse kwibandaho usibye kubamenyesha Yezu Kristu, kandi Yezu Kristu wabambwe ku musaraba. 3Igihe nari kumwe namwe nari mfite intege nke, ntinya kandi ndagadwa, 4kandi amagambo nakoresheje mbamamazamo Inkuru Nziza nta ho yari ahuriye n’iby’ubwenge buhanitse, ahubwo yabemeje ku bw’ububasha bwa Roho w’Imana. 5Bityo ukwemera kwanyu kuba kudashingiye ku bwenge bw’abantu, ahubwo ku bubasha bw’Imana.
ZABURI (Zab 119 (118), 97-98, 99-100, 101-102)
Inyik/ Uhoraho, mbega ukuntu nkunda amategeko yawe !
Mbega ukuntu nkunda amategeko yawe !
Iminsi yose ndayazirikana.
Amategeko yawe ni yo bukire bwanjye igihe cyose,
yanyigishije ubwenge butambutse ubw’abanzi banjye.
Ubujijuke mburusha abarezi banjye bose,
kuko nakunze kuzirikana ibyemezo byawe.
Ndusha abasaza gusobanukirwa,
kuko numviye amabwiriza yawe yose.
Nanze gukurikira inzira zose z’ikibi,
kugira ngo nkomeze ijambo ryawe.
Ntabwo nacishije ukubiri n’amateka waciye,
kuko ari wowe uyantoza.
IBANGONDIRIMBO RIBANZIRIZA IVANJILI (Lk 4, 18 ; 1, 68)
Alleluya Alleluya.
Inkuru Nziza yageze ku bakene :
Nyagasani yasuye umuryango we.
Alleluya.
IVANJILI
+ Luka (Lk 4, 16-30)
Muri icyo gihe, 16Yezu ajya i Nazareti aho yari yararerewe, maze nk’uko yabimenyereye yinjira mu isengero ku munsi w’isabato ; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo
18 « Roho wa Nyagasani arantwikiriye,
Kuko yantoye akansiga amavuta,
Agira ngo ngeze Inkuru Nziza ku bakene,
Ntangarize imbohe ko zibohowe, n’impumyi ko zihumutse, n’abapfukiranwaga ko babohowe,
19kandi namamaze umwaka w’impuhwe za Nyagasani. »
20Yezu abumba igitabo, agisubiza umuhereza maze aricara ; mu isengero bose bari bamuhanze amaso. 21Nuko atangira kubabwira ati « Ibiri mu isomo mumaze kumva, mumenye ko byujujwe uyu munsi. » 22Bose baramushima, kandi batangazwa n’amagambo y’ineza yababwiraga. Ni ko kuvuga bati « Uyu si mwene Yozefu ? » 23Yezu arababwira ati « Nta gushidikanya mugiye kuncira wa mugani ngo ‘Muganga, banza wivure ubwawe !’ Twumvise ibyo wakoreye i Kafarinawumu byose, ngaho bikorere na hano iwanyu. » 24Yungamo ati « Ndababwira ukuri : nta muhanuzi ushimwa iwabo. 25Ndababwiza ukuri rwose : hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose ; 26nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. 27Hari kandi n’ababembe benshi muri Israheli mu gihe cy’umuhanuzi Elisha ; nyamara muri bo nta n’umwe wakijijwe uretse Nahamani w’Umunyasiriya. »
28Abari mu isengero bumvise ayo magambo bose barabisha, 29nuko bahagurukira icyarimwe bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. 30Nyamara we abanyura hagati arigendera.


text:
Yarasinziriye bamutwara umwana we!
“ Ariko nijoro , umwana w’uyu mugore arapfa , azize yuko yamuryamiye. Icyo gicuku arabyuka, ankura umwana mu gituza, ubwo umuja wawe nari nsinziriye, amuryamisha mu gituza cye, wa wundi wapfuye amuryamisha mu gituza cyanjye” 1 Abami 3: 19: 20
Mbega ibitotsi bibi we! Imana iturinde ibitotsi bibi.
Aba ngo ni abagore babiri baburaniraga imbere y’umwami Salomo , baburana ikibazo cy’umwana. Buri wese yavugaga ko umwana aruwe, umwe yavugaga ukuri ,undi abeshya , ariko icyo natinzeho cyane ni ibitotsi bibi aba bagore bombi basinziriye bikabazanira akaga gakomeye.
Ibaze nawe ibitotsi bituma uryamira umwana wawe w’uruhinja rw’iminsi itatu agapfa, cyangwa ugasinzira kugeza aho baza kugukura umwana wawe w’uruhinja mu gituza, bakakuguranira, bakakuzanira umwana utari uwawe, byongeyeho kandi wapfuye!
Ijambo ry’Imana muri 1 Abatesalonike 5:6 “ Nuko rero twe gusinzira nk’abandi ahubwo tube maso, twirinde ibisindisha”
Iyo umuntu asinziriye, aba ameze nk’uwapfuye kuko aba atazi aho ibintu bigeze, ntaba yumva , ntaba areba, ntacyo abasha gukora. Iyo umuntu asinziriye ubutumva, niho abajura bajya baza bakaba bamwiba ubutunzi bwe, ntazamenya uwabutwaye n’igihe yabutwariye…..
Umwana arakundwa cyane kuko ni uw’igiciro cyane, kugirango arerwe azakure yitabwaho mu buryo budasanzwe akarindwa icyamuhungabanya, agafubikwa cyane ngo imbeho itamwica akaba yarwara, agaburirwa inshuro nyinshi, iyo aryamye, abamurera bakomeza bamusura kenshi ngo badasanga yipfukiranye agahera umwuka; cyangwa akaba yaboga; bikamuca mu zuru bagasanga yapfuye. Umubyeyi ufite umwana; asinzira akanuye kuburyo iyo ikintu gikomye ashigukira hejuru kuko niho umutima we uba uri.
Uwo mwana, ajya agereranywa n’agakiza, cyangwa na Yesu uri mu bugingo bwacu. Kugirango agakiza katagucika, nako gasaba kwitabwaho bidasanzwe, iyo usinziriye cyangwa ukadamarara gato usanga umwana baramugutwaye kera, satani yaramukunyaze, yarakuguraniye akakuvanaho umwana muzima, cyangwa se agakiza kazima akagusigira agapfuye katakiriho, katera imbuto, iyo usinziriye cyane urakaryamira kagapfa, kandi n’abari bakuzi kera barabimenya kuko umuntu uhetse umwana muzima, nuhetse umwana wapfuye baratandukanye, kuko ufite uwapfuye atangira no kumunukiraho, abantu bakumva impumuro mbi n’ibindi bibi ntashatse kuvuga.
Buriya se ibitotsi biterwa n’iki!
Mukristo we ngo yarasinziriye bituma ata umuzingo we, ngo ageze imbere yisatse arawubura, bisaba ko asubira inyuma akajya kureba aho yasinziriye, agize amahirwe arawubona ariko akajya avuma ibitotsi bibi byamutesheje umuzingo we ! Imana iturengere.
Kuri wowe murino minsi bimeze bite ! Mbese uri maso mu buryo bw’Umwuka cyangwa ibitotsi birakwishe urashaka kwisinzirira. Ibitotsi mu buryo bw’Umwuka biragatsindwa kuko bituma utakaza iby’Imana. Icyizabikubwira ko ubifite nuko ujya no mu materaniro kuko usinziriye ntugire nicyo utahana, abandi bari mu isiganwa bashaka uko barushaho kumenya ibyo Imana ishaka, nawe ufite irindi terambere rigutwaye ubwenge n’ibitekerezo, nawe ubwawe ntuzi aho uva, ntuzi aho ujya.
Ongera ukarabe mu maso ushire ibitotsi ushobore kurinda agakiza wahawe, ugasigasire.
Yesu adushoboze
Alice


text:
Ubusobanuro bw’ibara ry’ivu ryambarwa mu cyunamo
Ibara ry’ivu rikoreshwa mu gihe cyo kunamira inzirakarengane zazize Jenoside yakorewe abatutsi mu 1994, rifite ubusobaburo ahanini usanga bujyana n’ibihe by’akababaro abanyarwanda baba barimo, ariko na none rigasobanura ibihe byo kwiyubaka nyuma y’akababaro.
Ku rubuga rwitwa toutelescouleurs.com bavuga ko ibara ry’ivu risobanura akababaro, ubwingunge, no kuba wumva uri wenyine.
Ku rundi ruhande ariko ku rubaga rwitwa empower-yourself-with-color-psychology.com bavuga ko iri bara risobanura kumva ko ukuze kandi ufite inshingano runaka ugomba kuzuza aho baba babihuza nuko abantu bakuze bagira imisatsi ifite iryo bara nubwo ryo riba risa n’iryererutseho gato.
Kuri uru rubuga kandi bavuga ko nubwo ibara ry’ivu risobanura agahinda n’umubabaro, ko ahanini rikwereka intangiriro y’uko wasohoka muri ako gahinda ukagera mu buzima bushya bw’ibyishimo burangwa no kuba umuntu udahuzagurika kandi ukomeye.
Niba ukunda ibara ry’ivu by’umwihariko, uri umuntu ukunda ko ibyo ukora biba byuzuye bigatuma wubahirwa uwo uriwe kandi nawe ukumva ko aho uri hakubereye.
Ibara ry’ivu kandi riva mu mateka y’abanyarwanda aho mu muco wa cyera, uwaburaga uwe yirabaga ivu byerekana ko ari mu kababaro cyangwa yunamiye uwe yabuze.
Iri bara rikunze kuba uruvange rw’ibara ry’umukara n’ibara ry’umweru ni ryo rikoreshwa no mu gihe cyo kwibuka abazize Jenoside yakorewe abatutsi, tukaba tubonye bumwe mu busobanuro bw’iryo bara.
Gracieuse Uwadata


text:
Zaburi 23:4: “Naho nanyura mu gikombe cy’igicucu cy’urupfu, Sinzatinya ikibi cyose kuko ndi kumwe nawe, Inshyimbo yawe n’inkoni yawe ni byo bimpumuriza.
Twese hari igihe kigera tukumva tugize ubwoba, tukumva ducitse intege ndetse hari n’ibintu byiza bidutera ubwoba kuko tuba dushaka kubyitwaramo neza nk’iyo tumaze gushinga urugo cyangwa twatangiye akazi gashyashya. Ijambo ry’imana riduha ingufu dukeneye kugirango dukomeze gushikama rikomeza kutubwira riti “Ntimugire ubwoba”
Ese iyo ubona ibintu bishobora kugutera ubwoba nk’umukristo wakwifata ute? Hari impamvu Bibiliya igaragaza ushobora kugenderaho mu gihe Imana iri kumwe nawe kandi ugakomera no gutsinda umwuka w’ubwoba kuko ariyo ikuneshereza byose. Izo mpamvu ni izi zikurikira:
Nzagutabara. Yesaya 41: 13: “kuko jyewe Uwiteka Imana yawe nzagufata ukuboko kw’iburyo nkubwire nti ‘Witinya, ndagutabaye.” Ntiyaduhaye umwuka w’ubwoba.
Dufite Umwuka w’imbaraga. 2 Timoteyo 1:7: “Kuko Imana itaduhaye umwuka w’ubwoba, ahubwo yaduhaye uw’imbaraga n’urukundo no kwirinda.”
Ni we mucyo wacu n’agakiza kacu. Zaburi 27:1 : “Uwiteka ni we mucyo wanjye n’agakiza kanjye, Nzatinya nde? Uwiteka ni we gihome gikingira ubugingo bwanjye, Ni nde uzampinza umushyitsi?”
Twitinya! Luka 2:10 : Marayika arababwira ati “Mwitinya, dore ndababwira ubutumwa bwiza bw’umunezero mwinshi uzaba ku bantu bose”.
Kuki twatinya kandi iyaturemye itwitayeho? Dukomeze twizere nayo izatwitaho!